Депутат фикри: йўлларда тезликни чекловчи тўсиқлар қонунга мос ва замонавий бўлиши керак - zarnews.uz\nДепутат фикри: йўлларда тезликни чекловчи тўсиқлар қонунга мос ва замонавий бўлиши керак\nБугун давлатимиз раҳбари ташаббуси билан вакиллик органлари, хусусан, депутатларга жамият ҳаётида фаол бўлиш учун кенг имкониятлар яратилмоқда. Айни шу асосда вилоят ҳокими ҳам халқ ноиблари билан фикрлашмоқда, уларнинг таклифларини инобатга олиб, билдираётган фикрларини эътиборсиз қолдирмаяпти. Бунинг натижасида биз, депутатларга сайловчилар томонидан турли масалаларда мурожаатлар бўляпти. Яъни, одамлар вакиллик органига ўзлари сайланган номзодга ишоняпти, қайсидир муаммога ечим топишига умид қиляпти.\nШу маънода айтиш мумкинки, доимий комиссиямизга келган мурожаатлар таҳлилига кўра, мактаб, болалар боғчаси, ошхона ва масжидлар олдидаги йўлда транспорт ҳаракати тезлигини чеклаш мақсадида светофор ўрнатиш бўйича таклиф, талаб ва аризалар кўпайган. Бу табиий ҳолат.\nЎрганишларимиз шуни кўрсатяптики, маҳалла ва гузар йўлларига ҳам светофор ўрнатиш транспорт ҳаракатига халақит беради. Чунки айрим жамоат жойларида куннинг муайян вақтидагина қатнов тиғиз бўлади, холос. Яъни, бу ортиқча харажат ва қўшимча муаммога сабаб бўлиши мумкин.\nМуаммонинг ечимида вилоятимизда ҳам транспорт ҳаракатини тартибга солувчи халқаро, яъни замонавий усулларини қўллаш вақти келди, деб ўйлаймиз. Негаки, юқорида айтилган жамоат жойлари олдидан ўтувчи йўлга махсус тўсиқ қўйиш кифоя.\nБунда бир нарсани эслатиб ўтиш лозим. “Автомобил йўллари тўғрисида”ги қонунга кўра, йўллардан фойдаланувчилар шаҳарлар ва бошқа аҳоли пунктларининг кўчаларидан муттасил, йил давомида, хавфсиз ва қулай шароитларда ҳаракатланиш ҳуқуқига эга.\nБироқ ҳозирда айрим жойларда ҳаракатни чекловчи тўсиқ бетон ёки асфальтнинг ўзидан ясаб қўйиляпти. Энг ёмони, унинг баландлиги ҳисобга олинмайди. Аҳоли ёки юридик шахслар томонидан қўйилаётган бундай тўсиқлар юқоридаги қонун нормасининг бузилишига, яъни ҳайдовчиларнинг ҳақли эътирозига сабаб бўлаётир.\nЮқорида қайд этилган қонунга кўра, йўл ташкилотлари автомобиль йўлларидан транспорт воситалари муттасил ва хавфсиз ўтишини таъминлаши шарт. Шу сабабли “Самарқанд автойўл” ҳудудий йўллардан фойдаланиш ташкилоти тегишли ташкилотлар билан ҳамкорликда маҳалла ва гузарлардаги жамоат жойлари харитасини, улар олдидаги йўлга ўрнатиладиган тўсиқ (бордюр)лар лойиҳа-сметасини ишлаб чиқиши зарур, деб ҳисоблаймиз.\nБу юзасидан “Самарқанд автойўл” ҳудудий йўллардан фойдаланиш ташкилоти раҳбарига депутатлик сўрови юбордик. Энди гап бу сўровни ўз вақтида, қонун доирасида бажарилишида.\nТеглар: йўл ҳаракати йўл белгилари тезликни чекловчи тўсиқлар\nЙўлларда сунъий нотекислик қай тартибда ўрнатилади?\nГаитида 17 америкалик миссионер ўғирлаб кетилди\nИсроилда 150 дан ортиқ фаластинлик маҳбус очлик эълон қилди\n"У абадий ўтириши керак": Саакашвилининг мухолифлари қамоқхона яқинида митинг ўтказди\nМиллий тилни қандай сақлаб қолиш мумкин?\nБулунғурда “Nexia” ҳайдовчиси йўлда ухлаб қолди. Оқибатда ЙТҲ содир бўлиб, 2 нафар йўловчи воқеа жойида ҳалок бўлди\nСамарқанд шаҳридаги 13 та маҳаллага 1 миллиард 70 миллион сўм маблағ ажратилди


Жиззахда эр ўз аёлини пичоқлади\n12:15 / 18.05.2017\nОиладаги сурункали жанжал, бир-бирига нисбатан ҳурматсизлик, ўзаро ишончнинг йўқлиги, қолаверса, бесабаб рашк туфайли Мастура Алиева (исм-фамилиялар ўзгартирилган) бевақт ҳаётдан кўз юмди, деб ёзади “Ҳуқуқ” газетаси.\nОилада эрнинг хотинга, хотиннинг эрига нисбатан ишончи, меҳр-муҳаббати бўлмаса, оилада на барака, на тинчлик бўлади. Ўринсиз рашк туфайли бўладиган жанжалу тўполонлардан эр ҳам, аёл ҳам чарчаган эди. Четдан қараганда ҳам уларнинг оиласига аллақачон путур етган, парокандаликка юз тутганди.\nКозим Алиевнинг миясига ўрнашиб олган фикр уни ҳам, турмуш ўртоғини ҳам адо қилди...\nЎша куни спиртли ичимлик таъсиридан маст бўлиб қолган Козимнинг мияси яна “айниди”. Хаёлида хотини унга хиёнат қилаётгандек туюлаверди. Кейин эса ҳе йўқ, бе йўқ жанжал чиқарди.\nКунда-кунора бўладиган бу каби жанжаллардан безиб кетган аёл акасининг ёнига бориб, ҳаммасини айтиб бериш ниятида йўлга тушди. Аммо, М.Алиева манзилига етиб боролмади. Аёлининг бу ҳаракати Козимга ҳақоратдек туюлди. Шу боис, хотинининг ортидан бориб, йўлда уни тўхтатди. Жанжал яна давом этди. Турмуш ўртоғининг ортга қайтиш нияти йўқлигини англаган Козим ўзи билан олиб келган ошхона пичоғини ишга солди. Мастура оғир жароҳатлар олиб, ҳушини йўқотди.\nЁрдамга етиб келганлар Мастурани зудлик билан шифохонага олиб боришди, лекин унинг ҳаётини сақлаб қолишнинг имкони бўлмади.\nАйбини тан олган Козим қилмиши оқибатини англаб етгандир. Бироқ, энди жуда кеч...\nКозим Алиев суд ҳукмига кўра узоқ йилга озодликдан маҳрум этилди.


Ўзбек тилининг диний атамалари луғати қачон тузилади?\nHome icon Бош саҳифа»Адабиётшунослик»Ўзбек тилининг диний атамалари луғати қачон тузилади?\nМақола сарлавҳасининг савол кўринишида қўйилишига қуйидаги ҳолатлар асосли сабаб бўлди:\nБиринчидан, курраи заминдаги барча тиллар қаторида ўзбек тилининг ҳам қадимдан мисқоллаб тўплаган, ўзига хос шаклланган махсус диний лексик-семантик қатлами мавжудлиги. Ушбу қатламнинг асосини диний тушунчалар, диний атамалар, уларнинг қонун-қоидалари ташкил қилади ва улар лексик-семантик системанинг барча хусусиятларига эга бўлган ҳолда умумтил системасини ташкил қилувчи ажралмас қисмдир. Бундай ноёб тизимнинг жамият тараққиёти, ахлоқий-одобий нормаларни шакллантириш, ҳаёт, турмуш тарзини тартибга солишдаги аҳамияти, шу билан бирга миллат маданий ва маънавий дунёсининг ажралмас қисми эканлиги исбот талаб қилинмайдиган ҳақиқатдир. Дарвоқе, ушбу қатлам лексикаси жамиятнинг алоҳида чегараланган бир гуруҳи учун хизмат қиладиган ҳодиса бўлмасдан, балки ушбу тилда гапирувчиларнинг умум мулкидир, яъни умумхалқ мулкидир.\nШу ўринда қадимги дунё тилшунослик илмининг куртаклари, бошланғич босқичлари диний адабиётлар таҳлили ва тафсири орқали юзага келгани ва ривожлаганини алоҳида таъкидлаш лозим. Ёрқин мисол сифатида қадимги ҳинд тилшунослигининг қадимий ҳинд «Веда»лари – диний гимнлари таҳлилидан бошланганини кўрсатиш мумкин. Араб тилшунослигининг юзага келиши эса муқаддас Қуръони карим тафсири билан боғлиқлигини ёдга олишнинг ўзи кифоя.\nИккинчидан, ўзбек тилшунослигида ушбу ноёб лексик қатламнинг қай даражада илмий ҳамда амалий мақсадда ўрганилгани даражаси, тарихи ва хозирги ҳолати масаласи. Албатта, бу хусусда махсус илмий-тарихий тадқиқотлар олиб бориш тақозо этилади, чунки бу соҳада маълумотлар жуда ҳам кам.\nБизнинг фикримизча, бу борада ўзбек тилининг уч асосий даври алоҳида-алоҳида ўрганилмоғи лозим.\nБиринчи давр – собиқ шўролар даврига қадар бўлган давр;\nИккинчи давр – шўролар даври;\nУчинчи давр – мустақиллик йиллари.\nЮқорида таъкидлаганимиздек, биринчи давр алоҳида илмий изланишларга муҳтож, иккинчи ва учинчи даврлар ҳақида холисона фикр юритиш учун баъзи бир асосларимиз бор. Авваламбор, шу икки давр оралиғидаги барча воқеликлар, ўзгаришларнинг жонли гувоҳимиз. Қолаверса, ХХ асрнинг иккинчи ярми ҳамда ХХI асрнинг бошида чоп этилаётган ушбу соҳага дахлдор барча ёзма манбалардан баҳолиқудрат хабардормиз. Собиқ шўролар даврида динларга бўлган муносабат қай даражада бешафқат, муросасиз душманлик руҳида бўлганини катта авлод вакиллари жуда яхши биладилар. Диний эркинликнинг йўқлиги, диний маросимларнинг таъқиб қилиниши, диний адабиётларнинг чекланган ҳолда чоп этилиши, сиёсий адабиёт ва маърузалардагина эмас, балки бадиий адабиётда ҳам диний тушунча ва атамаларга беписандлик, киноя билан қараш, нотўғри талқин қилишлар шу даражага етдики, ушбу лексик қатлам нафақат илмий ўрганилмади, балки бир чеккага суриб қўйилди. Диний мавзуларга тил текизишнинг ўзи кутилмаган фожеаларга олиб келиши мумкин эди. Диний мавзуларга бағишланган мақола ва рисолаларда холислик йўқ, бир ёқлама қарашлар ҳукмрон бўлган даврда баъзи бир оз миқдорда «хўжа кўрсин»га чоп этилган илмий ишлар, луғатлар мазмуни ҳам давр мафкураси билан суғорилган эди. Диний мавзудаги ишлар кўпроқ атеистлар томонидан амалга оширилар эди.\nБиргина мисол: Республикамизда бир неча маротаба қайта-қайта чоп этилган проф. М.А.Усмонов таҳриридаги «Ўзбек совет энциклопедияси» бош таҳририяти томонидан 1989 йилда «Ислом справочниги»нинг яратилишида дин тарихи ва илмий атеизм билан шуғулланувчи олимлар жамоаси иштирок этган эди. Муаллифнинг ёзишича, ушбу справочникни тузишда динга қарши ёзилган манбалар билан бир қаторда қуйидаги атеистик луғатлар асос бўлган: «Атеистический словарь» (Политиздат, М., 1985), «Ислам. Словарь атеиста» (Политиздат, М., 1988). Ушбу ҳолатни муҳокама қилишнинг ҳожати бўлмаса керак. Бунга ўхшаш «справочниклар» холисликдан йироқ бўлиб, фақат ўзлари кўзлаган мақсад ва ғояларни илгари сурган.\nУшбу справочникнинг учинчи қайта ишланган сонининг «Редакциядан» деб номланган сўзбошисига эътибор беринг. «... «Ислом» справочнигининг қайта ишланган ва тўлдирилган учинчи нашрини тайёрлаш жараёнида ... илгариги мақолаларнинг баъзилари қайта ишланди, хусусан, халқимиз орасида ҳозир ҳам намоён бўлаётган ислом таъсири, уларни бартараф этиш ва илмий атеистик тарбия ишини янада такомиллаштиришга кенгроқ ўрин берилди (таъкид муаллифники). Мана сизга 600 дан ортиқ термин берилган диний атамалар луғатидаги аҳвол, кўзланган вазифа ва мақсад.\nДаҳрий тизим диний тизимни ҳар чандон чегаралашга уринмасин, халқ, миллат ва унинг бетакрор тили ўзининг қонуниятлари асосида ривожланб бораверади. Диний атамалар одамлар шуурида, қалбида, онгида мустаҳкам ўрнашган ҳолда кўпроқ оғзаки нутқ кўринишида авлоддан авлодга ўтиб келаверади. (Бу мавзуга кейинроқ яна қайтамиз).\nБиз ушбу мақоламизда собиқ шўро даврида диний адабиёт, диний тил тизими, бадиий адабиёт қай кўринишда бўлганини иншо қилиш ниятидан йироқмиз, дарвоқе, ушбу мавзу алоҳида илмий ўрганилмоғи зарур. Шу билан бирга масаланинг қай ҳолатда бўлганини объектив баҳолаш мақсадида баъзи бир манбалардан олинган мисоллар билан чегараландик.\nУчинчидан, дастлабки кузатувларимиз шуни кўрсатадики, тилимизнинг ушбу ноёб қатламининг фонетик-орфографик (имловий) кўриниши, лексик-семантик дунёси, структурал-функционал хусусиятлари чуқур ўрганилмагани, тилшунос ва илоҳиётчи олимлар ҳамда мутахассислар назаридан кўп йиллар четда қолгани оқибатида чет тиллардан ўзлаштирилган диний атамаларнинг орфографик кўринишида, яъни имлосида турлилик, меъёрлаштирилмаганлик, атамаларнинг лексик маъноларини изоҳлашда ҳамда тафсир қилишда субъективлик ёки умумийлик, ўзга тиллардан баъзи тушунча ва атамаларни ўзлаштиришда асоссиз эркинлик, баъзи ҳолларда ўта арабчалаштириш ёки форсчалаштириш ҳолатлари кўзга ташланмоқда. Ушбу ҳолат нафақат тилшуносларни, балки кенг жамоатчиликни ҳам ташвишга солмоқда. Мисол тариқасида «Ҳидоят» журналининг 2004 йил биринчи сонида берилган муаллиф Абдуқаҳҳор Шоший домланинг «Ҳар ким билганича ёзаверадими?» мақоласини келтириш мумкин.\nМуаллиф таҳририятга мурожаат қилиб, жумладан, шундай ёзади: «Ўзингизга маълум, мустақиллик шарофати билан динимиз манбалари, кўп илмий-оммабоп китоблар чоп этиляпти, мақолалар эълон қилиняпти. Бу ҳол учун, албатта, ҳар қанча шукр қилса арзийди. Аммо диний атамаларнинг турли мақолаларда турлича ёзилаётгани ва турли китобларда турлича нашр этилаётгани зиё аҳлини анча шошириб қўймоқда. Масалан, Яратган Эгамизнинг исми гоҳ «Оллоҳ», гоҳ «Аллоҳ» тарзида ёзилмоқда. Хўш, булардан қайси бири тўғри?! Буни ким аниқлайди ва ким жавоб беради? Ёки ҳар ким ўзи билганича, ёки ўзи истаганича ёзиб кетаверадими?!\nМенинг фикримча, бундай ҳархилликларга чек қўядиган вақт етиб келди. Акс ҳолда, диний атамалар борасида саводсизлик авж олиб кетиши ва лотин алифбосига тўла ўтилгач, уларни ислоҳ қилиш мумкин бўлмай қолиши хавфи хозирданоқ сезиляпти. Шунинг учун мен «Ҳидоят» саҳифасида диний атамага бағишланган бир рукн очилишини ва бу рукнда нафақат диний уламоларни ёки арабшуносларни, балки адабиётшунос ва тилшунос олимларни ҳам жалб этиб, у ёки бу диний атама юзасидан баҳс-мунозара олиб борилишини таклиф қилган бўлар эдим. Ҳар бир диний атама юзасидан томонларнинг далил-ҳужжатлари илмий нуқтаи назардан чоғиштирил-ганидан сўнг бир қарор қабул қилинса яхши. Шу мақсадда ойнома хузурида «Диний атамалар ҳайъати» ташкил этилишини ва унга мутахассис олимлар жалб этилишини тавсия қиламан».\nМурожаатда ниҳоятда долзарб муаммо ўртага ташланганини таъкидлаган ҳолда, «Ҳидоят» журнали таҳририяти «Қоидага муҳтожмиз» мақоласи орқали қуйидагиларни ёзади: «Бир пайтлар Ўзбекистон мусулмонлар идораси «Ўзбекистон адабиёти ва санъати» газети (1993 йили) орқали диний истилоҳлар ёзувини бирхиллаштиришга келишиш борасида мутасадди ташкилот ва шахсларга махсус мурожаат қилган эди. Афсуски, ўшанда иш охирига етказилмади. Муаммо муаммолигича қолди. Боз устига, диний адабиёт нашри тобора кўпайиши билан имло баттар чалкашиб кетди. Аммо ахвол бундай давом этиши мумкин эмас. Масалани атрофлича муҳокама қилиб, охирида талаффуз ва имлога оид муайян бир қоида ишлаб чиқиб, амалиётга жорий этилмаса бўлмайди. Бундай қоидага айниқса биз – матбуот ходимлари, ноширлар жуда-жуда муҳтожмиз. Шу муносабат билан «Ҳидоят» журнали таҳририяти 2004 йил 1-сондан эътиборан «Тил ва имло» номида янги мунозара рукнини очади ва Ўзбекистон мусулмонлар идораси ҳамда таҳририят номидан ЎзРФА Тил ва адабиёт илмий текшириш ҳамда шарқшунослик илмий-тадқиқот институтларини, Республикамиздаги барча олий ўқув юртларининг тил ва имло билан шуғулланувчи бўлимларини, олий ва ўрта махсус ислом билим юртлари мударрислари, ёзувчи-ю уламолари, ноширлару матбуот ходимлари ва, умуман, шу соҳанинг жонкуяр билимдони бўлган, тилимизнинг бу ҳолатига бефарқ қарамайдиган барчани ушбу мунозарада қизғин иштирок этишга чақиради».\nАфсуслар бўлсинки, ушбу мурожаат ҳам беэътибор қолди. Бу ҳолатни журнал бош муҳаррири Нуруллоҳхон Муҳаммад Рауфхон билан қилган суҳбатимизда у киши ўта куйинчаклик билан тилга олган эдилар.\nТашкил қилинган рукнда баъзибир чиқишлар ҳамда «Ислом нури» газетасида баъзибир атамаларга изоҳлар берилди. Лекин масала нимагадир тилшунослар, илоҳиётчилар, шарқшунослар диққат-эътиборини тортмади. Даврий адабиёт ва матбуотда эса диний атамаларнинг турли-туман кўринишда ёзилиши давом этмоқда. Мисолларга эътибор беринг:\nАллоҳ - Оллоҳ - Олло\nСубҳонолло - Субҳон олло\nТаваккул - таваккал\nҚоим - Қойим\nАбдул Муталлиб - Абдумуталиб\nАмир-ал-Мўъминин - Амиралмўъминин - Амиру-л-мўъминин\nАжабланарлиси шундаки, бундай турли-туманлилик нафақат матбуот саҳифаларида, балки нуфузли луғатларда ҳам учрамоқда.\nТўртинчидан, жиддий илмий таҳлил қилиниши лозим бўлган соҳалардан яна бири ўзга тиллардан ўзлашган атамалар маънолари доирасининг ўзбек тилида изоҳланиш даражаси. Маълумки, баъзи бир ўзлаштирма сўзларнинг маъноси маълум давр ўтиши билан кенгайиши ёки, аксинча, торайиши мумкин. Бу масала диний тушунчалар доирасида ўта нозик, масъулиятли масаладир. Чунки атамаларнинг ҳақиқий маъноларини билмасдан уларга хоҳлаганча муносабатда бўлиш, турли мақбул-номақбул ҳолатларда қўллаш нафақат турли ихтилофлар келиб чиқишига, балки диний таълимотнинг асосий моҳиятини бузиб кўрсатишга олиб келиши мумкин. Мисол учун, биргина «фидя» атамасини олиб кўрайлик. Маълумки, ҳар бир мусулмоннинг бир ой давомида рўза тутиши фарз амалларидан биридир. Лекин ёшлари улуғ бўлиб, рўза тутишга ярамай қолган кишилар «фидя» беришлари керак. Қуръони каримнинг Бақара сураси 184-оятида «Саноқли кунлар. Сизлардан ким бемор ёки мусофир бўлса, бас, саноғини бошқа кунларда тутадилар. Уни қийналиб тутадиганлар зиммасида бир мискин таомича фидя бордир...»( Шайх Муҳаммад Содиқ Муҳаммад Юсуф, «Тафсири Ҳилол»), яъни ёшлари улуғ бўлиб, рўза тутишга ярамай қолган кишилар зиммасида «бир мискин таомича фидя бордир».\nЛекин сўнгги йилларда таржима қилинган диний адабиётларда ушбу атамага турлича изоҳлар берилаётир. Баъзи мутаржимлар фидя – товон тўлаш, десалар, баъзилари «эҳсон» тариқасида, баъзилари мискинга бир кунлик таом миқдорида эваз тўлаш дейдилар, баъзилари эса бир маротаба тўйғазиш тарзида таржима қилмоқдалар.\nАлбатта, ушбу таржималарда у дунёда бериладиган жазолардан фориғ бўлиш ниятида тўланадиган эваз миқдори кўзда тутилмоқда. Лекин «товон», «эҳсон» атамаларининг асосий маънолари эътибордан четда қолмаслиги ва аралашиб кетмаслиги даркор.\nЯна бир мисол. Маълумки, Ислом дини шариати ҳаром ва ҳалолга ажратиш масаласига асосий эътибор қаратади. Мусулмонлар бажариши шарт бўлган амаллар – фарзи айн ва фарзи кифоя, ёки мажбурий бўлмаган, лекин лозим деб ҳисобланган суннат меъёрлари қаторида, мубоҳ – ихтиёрий меъёрлар, макруҳ – номақбул, дуруст бўлмаган меъёрлар қаторида алоҳида таъкидлаб ўтилади.\nУшбу фундаментал тушунчаларни бир-биридан фарқламасдан, ҳатто уларни баъзи ҳолларда синоним сўзлар каби ишлатиш нафақат баъзи бир чала билимга эга бўлган диний таълимот вакиллари нутқида, балки баъзи нуфузли луғатларда беэътибор талқин қилинмоқда. Масалан, сўнгги йилларда яоп этилган беш томли «Ўзбек тилининг изоҳли луғати»да «макруҳ» атамасига қуйидагича изоҳ берилган: «ёқимсиз, рад этилган, истеъмол этилиши лозим кўрилмаган, мусулмонлар назарида нопок, ҳаром (нарса)». Масалан, «... Саодат опага кекса хотинлардан бири, тўнғиз харом, гўшти макруҳ ... деб жирканибди». (Иброҳим Раҳим. «Зангори кема капитани», 2-жилд, 532-бет). «Макруҳ» атамасининг мазмунини «ҳаром» атамаси маъноси билан тўлиқ тенглаштириш ушбу тушунчаларнинг бир-биридан фарқ қилувчи хусусиятларини йўққа чиқарган.\n1990 йили чоп этилган «Шаръий ҳукмлар тўплами»да «макруҳ» атамасига қуйидагича изоҳ берилган: «Макруҳ – жаноб пайғамбаримиз алайҳиссалом қайтарган иш демакдир. Мўъмин-мусулмон киши бундай макруҳ ишларни қилишдан сақланиши керак бўлади. Макруҳ ишни гуноҳидан қўрқиб қилмаган киши савобли, қилаверган киши гуноҳли бўлур» (23-бет).\nГерманияда чоп этилган «Ислом дини луғати»да «макруҳ» атамасига изоҳ беришда асосий эътибор «хали ҳаром эмас» деган маъно тушунчасига қаратилади.\nУмуман олганда бундай тушунчаларга изоҳ бериш жараёнида уларнинг тўлиқ моҳиятлари, асосий хусусиятлари инобатга олиниши лозим. Макруҳларнинг турларини, «таҳримий ёки танзиҳий макруҳлар» ва «мустакраҳ макруҳлар» оралиғидаги фарқларни илғамасдан туриб умумий изоҳ бериш ҳам илмий, ҳам амалий, ҳам диний нуқтаи назардан асоссиздир.\nБалким «макруҳ» сўзига ўзбек тилида бундай изоҳ беришга нутқимизда ушбу сўзни «ҳаром» маъносида кўпроқ қўллаш сабаб бўлгандир. Чунки биз нутқимизда кўп нарсаларни ема, ичма – бу макруҳ, деб ишлатамиз. Сўзнинг ҳақиқий маъноси кенгайиб, «ҳаром» сўзи билан синоним маъно касб этаётганлиги сабабмикин? Лекин ушбу атамаларнинг ўз маъноси, вазифаси бор, сўзнинг ўрни бор, бўлмаса уларнинг маънолари фарқланмаган бўларди.\nБарчамиз учун таниш бўлган яна бир мисолга эътибор қаратайлик: араб тилидан ўзбек тилига ўзлашиб кетган «Азон» сўзига «Ўзбек тилининг изоҳли луғати»1-жилди 50-саҳифасида қуйидагича изоҳ берилган: «Азон – намозга чақириш. 1. дин. Намоз ўқишга чақириқ. Албатта, ушбу изоҳ ўзбек тилида гапирувчи барчанинг онгига чуқур ўрнашиб қолган, яъни азон айтиляптими, демак намозга чақириляпти. Лекин чуқурроқ таҳлил қилинса, араб тилидан кирган сўзнинг асл маъносига эътибор берилса ҳамда азон айтиш жараёнини илк бора қай тарзда жорий этилгани ва қандай мақсад қўйилгани тарихан ўрганилса, «Азон» сўзининг асосий маъноси, яъни «Намоз вақти бўлганлигини эълон қилиш» эътибордан четда қолмаган бўлар эди. Азон айтишдан асосий мақсад намоз вақтини халойиққа эълон қилиш бўлган. Бизга маълум баъзи бир манбаларда, шулар жумласидан олмон тилида нашр этилган «Handwoerterbuch des Islam» (Ислом луғати, Amsterdam, 1976) қўлланмасида «Азон» сўзи қуйидагича шарҳланган: ҳижрий йилнинг 1 ёки 2 йили Пайғамбаримиз саҳобалари билан қандай қилиб чиройлироқ тарзда диндорларимизга намоз вақтини эълон қилиш мумкинлиги тўғрисида маслахат қилганларида, баъзилари гулхан ёқиш, карнай чалишни таклиф қилган экан. Лекин мусулмонлардан Абдуллоҳ ибн Зайд туш кўрганлиги, тушида кимдир масжид томига чиқиб намоз вақти бўлганлигини эълон килаётганлигини айтади. Ушбу ҳолат Пайғамбаримизга маъқул бўлгани ва уларнинг буйруқлари билан азон айтиш урф бўлгани айтилади. Ўша даврдан бошлаб азон айтиш намоз вақтини эълон қилиш тарзида ишлатиб келинган. Мусулмонларда чақалоқларнинг қулоғига азон айтишда ҳам эълон қилиш маъноси борлиги инобатга олинган бўлса керак.\nАлбатта, азон айтишда намозга даъват этиш маъноси ҳам борлигини инкор этиш мумкин эмас. Лекин атаманинг асосий маъноси намоз вақти бўлганини эълон қилишдир. Чунки намозларнинг азони ва иқомати орасида тўрт ракаат намоз ўқиш муддатича вақт ўтказишни, шом намозида кўпи билан қисқа уч оят ўқиш муддатича вақт берилганлигини ҳисобга олсак, азондан кўзланган мақсад янада ойдинлашади. Бу борада азон билан иқомат атамаларининг маъноларини қиёслаб кўриш мақсадга мувофиқдир.\nБешинчидан, дунё луғатшунослик амалиётида сўзларнинг, шу жумладан диний атамаларнинг ҳам маъно доирасини чуқурроқ очиш, уларнинг контекстларда қўлланиш кўламини кўрсатиш ниятида анъанага кўра нуфузли, халқ эътиборига тушган турли адабиётлардан иллюстратив мисоллар олинади. Албатта, бу жараённи амалга ошириш мобайнида луғат муаллифларидан, биринчидан, олинаётган мисоллар манбаларининг нуфузини аниқлаш, иккинчидан, иллюстратив мисолларнинг ўзбек тили нормалари асосида шаклланганлигига ишонч ҳосил қилиш, адабиётларнинг даврий аҳамиятини аниқлашда ўта холислик, одиллик талаб этилади. Акс ҳолда сўзларга изоҳ беришда, уларнинг маъноларини мисоллар орқали ёритишда бирёқламалилик, субъективлик юзага келиши мумкин.\nФикримизнинг далили сифатида юқорида қайд этилган «Ўзбек тилининг изоҳли луғати»дан олинган мисолларга қаратсак.\n2006 йили чоп этилган луғатнинг 634-бетида «Мулла» сўзига берилган изоҳга ва иллюстратив мисолларга эътибор беринг: мулла – ўқимишли, тақводор одам. 1. Ўрта Шарқ, Марказий Осиё мамлакатларида таълимини олган шахс. 2. дин арбоби, уламо. Мулланинг айтганини қил, қилганини қилма (мақол). Чўриликни муллалар сенга қилдилар тақрир (қарор). (Ҳамза). Мулла атамасига берилган изоҳни ва унинг маъносини очиш, ёритиш учун келтирилган халқ мақоли ва Ҳамзадан келтирилган мисолнинг маъноларига эътибор беринг, солиштиринг. Изоҳнинг ҳожати бўлмаса керак?!\n«Таҳорат» атамасига луғатнинг 2-жилди, 42-бетида берилган изоҳ билан, Ғ. Ғуломнинг «Шум бола» асаридан келтирилган мисолга эътибор беринг: таҳорат – дин. Ибодат қилиш, намоз ўқиш, Қуръон тиловат қилиш олдидан бет, қўл, оёқ ва ва б. аъзоларни ювиш, покланиш. Шундай покланган ҳолат. Ушбу маънони ойдинлаштириш мақсадида берилган мисолга қаранг: Сўфи азонни айтди, гарчанд таҳоратим бўлмаса ҳам, кириб, жамоат билан намоз ўқидим. Наҳотки, таҳорат сўзи ишлатилган бошқа мисол топилмаган бўлса!\n«Эшон» сўзига 5-жилд 66-бетда берилган изоҳ ва А.Қаҳҳорнинг «Тўй» асаридан олинган мисолни солиштиринг: эшон – мулла, шайх. Диндорлар орасида маълум обрў қозонган руҳоний, дин пешвоси. Бу эшон биров билан сўзлашганда ўзини худди кимга қайси жаннатдан ўрин бериш тўғрисида худо билан сўзлашиб келгандай тутади.\n«Мунофиқ»қа 64-бетда берилган изоҳ: иккиюзламачи, муғомбир. Бозор бошидаги мадрасанинг мударриси жуда мунофиқ, бориб турган иғвогар одам экан. М. Муҳаммаджонов. «Турмуш уринишлари».\nҚиёмат – (274-бет, 5-жилд) диний эътиқодга кўра инсонларнинг қайта тирилиш куни; тик туриш; қўзғолон, ғавғо, тўполон. Ушбу изоҳни қанчалик аниқлаш ва ажратилган маънолар орасидаги фарқлар ҳақида тўхталиб ўтирмасак-да, иллюстратив мисолларга эътибор қаратсак: Афандим, ким қурбонликка қўй сўйса, қиёмат куни қил кўприкдан ўша қўйни миниб ўтар эмиш, шу ростми? (Латифалар).\nЯна бир мисол: ваҳий (ар. илоҳий хабар) – ислом ақидасига кўра, Пайғамбарга фаришталар орқали Аллоҳ томонидан юборилган буйруқ ёки кўрсатмалар. – Пайғамбар бўлсанг, худодан нима деб ваҳий келди? – деб сўради ҳоким афандидан. (Латифалар).\nБу каби мисолларни кўплаб келтиришимиз мумкин. Баъзилар мисоллар ўша шўролар даврида ёзилган манбалардан олинган деб, эътироз билдирилиши ҳам мумкин. Тўғри, лекин ачинарлиси шуки, луғат мустақиллик, ўзлигимизни топаётган йилларда, ўз тарихий қадриятларимизни тиклаётган вақтда чоп этилмоқда. Наҳотки ушбу атамалар маъноларини холислик билан ёритишда бошқа ёзма манбаларимиз оз бўлса?. Наҳотки муқаддас, нозик тушунчалар ўша даҳрий даврда тўқилган, ёзилган «Афанди латифалари» орқали изоҳланса? Луғат муаллифларида, афсуски, мулоҳаза, таҳлил, замон руҳини хис этиш масалалари оқсаб қолган.\nУмуман олганда бундай ишларга масъулият билан ёндошмоқ зарур эди. Муаллифлар келтирган изоҳларда, иллюстратив мисолларда шўро даҳрийлигининг қўланса хиди уфуриб турибди, вахоланки луғатшуносларда бундай ҳолат бўлмаслиги керак эди. Улар халқ мулкини қандай бўлса шундайлигича муҳрламоқлари ва келгуси авлодга холисона етказмоқлари зарур. Бундай ҳолат жаҳон лексикография амалиётида аллақачон ўз ўрнини топган. Ҳаттоки, ўзга дин атамаларини, тушунчаларини изоҳлашда ҳам холислик тамойилига амал қилинади. Ҳеч кимнинг ўз ирода-ҳохишини, дунёқарашини луғатда муҳрлашга ҳақи йўқ. Ҳар қандай сўз, ибора, атама тилда қандай ҳолда мавжуд бўлса, шундайлигича ёзилмоғи, изоҳланмоғи зарур, чунки тил халқ бойлигидир.\nТаҳлилимизга қисқача хулоса қилсак.\nТилимизнинг ноёб тарихий қатлами ўзбек тилшунослари диққат-эътиборидан анча четда қолганини таъкидлаш лозим. Диний атамаларнинг имло кўринишини, талаффузини, маъноларини аниқ, лўнда изоҳлаш, ўзлашган атамаларнинг қанчалик ўзлашганлик даражасини аниқлаш учун ушбу соҳа тармоқларида кўплаб илмий-тадқиқот ишлари олиб бориш тақозо этилмоқда.\nАлоҳида таъкидлаш лозимки, ўзбек луғатшунослиги бўйича кўп илмий ва амалий ишлар қилинмоғи даркор. Унинг ҳозирги кундаги сон ва сифат кўрсаткичи ҳеч биримизни қониқтирмайди. Терминологик луғатлар тузишнинг барча тамойиллари жаҳон луғатшунослиги тажрибаларидан келиб чиққан ҳолда кўриб чиқилиши даркор. Диний атамалар луғатини тузиш кечиктириб бўлмайдиган маънавий-диний ва кундалик эҳтиёждир. Бунга мустақиллик йиллари етарли даражада замин хозирлаб берди. Чоп этилаётган диний ва дунёвий адабиётлар салмоғи кундан кунга ортиб бормоқда. Шайх Муҳаммад Содиқ Муҳаммад Юсуф хазратларининг бу соҳада амалга ошираётган сайъ-ҳаракатларининг ўзиёқ ҳар қандай таҳсинга лойиқдир. У киши томонидан сўнгги йилларда чоп этилаётган рисола, китоб ва таржималарнинг ўзи қатор илмий иш ва луғатлар учун асос бўла олади.\nБу ишларни амалга ошириш учун тилшунос олимлар, илоҳиётчи мутахассислар, шарқшунослар, адабиётчилар, мухаррирлар, қўйингки, тилимизга, динимизга, тарихимизга ва келажагимизга бефарқ қарамайдиган барча жонкуяр шахслар белни маҳкам боғлаб, бир тан, бир жон бўлиб ишга киришмоқлари талаб этилади.\nЯратганнинг Ўзи бу борада барчамизга мададкор бўлсин!


Асосий/Ибратли ҳикоялар/“Ваҳший”ни кечиролмаган она\nМашҳур “Рисола” фильмида “Ваҳший” ролини Либиялик Алий Солим Қадома ўйнаган. Алий аслида актёр бўлмаган. У оддий электр муҳандиси бўлиб, Рисола фильмининг режессёри Мустафо Аққод келиб тушган меҳмонхонада ишлаган. Ваҳший ролига муносиб актёрни узоқ излаган режессёр, бир куни Алийни кўриб қолади ва уни ушбу рол учун таклиф қилган. Алий Ваҳший ролини моҳирона ўйнаган.\nБугунги жума мавъизаси: Амаллар ниятга боғлиқдир\nҚазо ва қадар борасида «Ҳизбут-таҳрир”нинг адашуви (2-мақола)\nҲозирги даврда халифа сайлаш мумкинми?


Тангрингиз Яҳовани севинг. Мат. 22:37 | Тадқиқ сони\nТангринг Яҳовани бутун қалбинг, бутун жонинг ва бутун онгинг билан сев. МАТ. 22:37\nАллоҳни севиш нимани англатади?\nНима учун Худони яхши кўришимиз керак?\nХудованд Яҳовани севишимизни қай йўсин кўрсата оламиз?\n1. Нега Яҳова ҳамда Исо орасида севги ривожланган?\nЯҲОВАНИНГ Азизи, Исо Масиҳ шундай деб айтган: «Мен Отамни севаман» (Юҳан. 14:31). Қолаверса, Исо: «Ота Ўғлини севади»,— деган (Юҳан. 5:20). Бу бизни ҳеч ҳам ажаблантирмайди. Зеро, анча йиллар давомида Исо ер юзига келишидан олдин, Худонинг «ёнида мусаввир» эди (Ҳик. 8:30). Яҳова ҳамда Исо бирга ҳамкорлик қилишган. Шунда, Ўғил Отасининг фазилатлари ҳақида кўп нарсани билиб олган ва Уни севиш учун беҳисоб сабаблари бўлган. Дарҳақиқат, яқин мулоқот уларнинг севгиси тобора ривожланишига олиб келган.\n2. а) Кимнидир севиш нимани англатади? б) Қайси саволларни кўриб чиқамиз?\n2 Кимнидир яхши кўрсангиз, унга нисбатан қаттиқ меҳр ҳис қиласиз. Шоҳ Довуд шундай деб куйлаган: «Эй Худованд, менинг қувватим, Сенга мен меҳр боғладим» (Заб. 17:2, Туркия 1998). Биз ҳам Аллоҳга нисбатан худди шундай меҳрни ҳис қилишимиз даркор. Агар Яҳовага бўйсунсак, У бизни яхши кўришини намоён этади (Қонунлар 7:12, 13 ни ўқинг). Бироқ Худони кўра олмасак, қандай қилиб Уни севишимиз мумкин? Яҳовани яхши кўриш нимани англатади? Нега Уни севишимиз керак? Унга нисбатан севгимизни қай йўсин кўрсата оламиз?\nАЛЛОҲНИ СЕВА ОЛАМИЗ\n3, 4. Нега биз Худони сева оламиз?\n3 «Аллоҳ — руҳий Шахсдир», шунинг учун Уни кўра олмаймиз (Юҳан. 4:24). Шундай бўлса-да, Уни сева оламиз ва Муқаддас Китобга биноан бундай севгини намоён этишга чорланяпмиз. Масалан, Мусо пайғамбар Исроил халқига: «Эгангиз Худони бутун қалбингиз билан, жону дилингиз билан, бутун вужудингиз билан севинглар»,— деб айтган (Қонун. 6:5).\n4 Нега биз Худони сева оламиз? Боиси, У бизни маънавий эҳтиёжлар ва севгини намоён этиш қобилияти билан яратган. Маънавий эҳтиёжларимиз мувофиқ тарзда қондирилса, Яҳовага бўлган севгимиз ошиб, чинакам бахтга эга бўламиз. Исо шундай деган: «Маънавий нарсаларга чанқоқ бўлганлар бахтлидир, чунки Осмон Шоҳлиги уларникидир» (Мат. 5:3). Кресси Моррисон исмли ёзувчи ўзининг китобида, инсонлар доимо Худо ҳақида билишга ва Унга ишонч ҳосил қилишга интилишини кўриш, жуда ҳам ҳайратлантиради деган фикр билдирган («Man Does Not Stand Alone»). Кўпчилик шу ёзувчи сингари, одам Аллоҳни таниб-билиш эҳтиёжи билан туғилишини тушунади.\n5. Худони излаш бефойда эмаслигини қаердан биламиз?\n5 Хўш, Худони излаш бефойдами? Асло, чунки Унинг Ўзи биз Уни излаб топишимизни истайди. Ҳаворий Павлус, Афина маъбудасига атаб қурилган маъбад, яъни Парфенон ёнида бўлган Ареопагда йиғилган одамларга шоҳидлик бераётганда, буни аниқ қилиб тушунтирган. Павлус: «Дунёни ва ундаги барча нарсани яратган Аллоҳ... қўл билан қурилган маъбадларда яшамайди»,— деб айтаётганда, сиз ҳам ўзингизни ўша ерда бўлгандек тасаввур қилинг. Қолаверса, у қуйидагича деган: «Бутун ер юзида яшасинлар деб, Худо барча миллатларни бир одамдан вужудга келтирди. Шунингдек, тайинланган вақтларнинг ҳамда одамлар яшайдиган жойларнинг чегарасини белгилаб қўйди. Чунки Аллоҳ, одамлар Уни астойдил излаб топишларини хоҳлайди. Зеро У ҳар биримизга яқиндир» (Ҳавор. 17:24–27). Ҳа, инсонлар Тангрини излаб топишга қодир. Мана, етти ярим миллиондан зиёд Яҳованинг Шоҳидлари Уни астойдил излаб топишди ва Уни чиндан ҳам севишади.\nХУДОНИ СЕВИШ НИМАНИ АНГЛАТАДИ?\n6. Исо қайси амрни «биринчи ва энг муҳим» деган?\n6 Яҳовага нисбатан севгимиз қанчалик кучли бўлиши лозим? Бир фарзий Исодан: «Устоз, Тавротнинг қайси амри энг муҳим?» — деб сўраганда, у шундай жавоб берган: «“Тангринг Яҳовани бутун қалбинг, бутун жонинг ва бутун онгинг билан сев”. Бу биринчи ва энг муҳим амрдир» (Мат. 22:34–38).\n7. а) «Бутун қалб» б) «бутун жон» в) «бутун онг» билан Худони севиш нимани англатади?\n7 Исо, Яҳовани «бутун қалб» билан севиш даркор деганда нимани назарда тутган? У, биз Яҳовани истакларимиз ва ҳис-туйғуларимизни ўз ичига олган бутун рамзий қалбимиз билан севишимиз керак деб айтмоқчи эди. Шунингдек, Уни «бутун жон» ёки ҳаётимиз ва борлиғимиз билан яхши кўришимиз лозим. Бундан ташқари, «бутун онг» ёхуд ақл-идрокимиз билан севишимиз даркор. Демак, Яҳовани бутун вужудимиз билан яхши кўришимиз керак.\n8. Худога нисбатан чин севги бизни нима қилишга ундайди?\n8 Худони бутун қалб, жон ва онгимиз билан севсак, Унинг Каломини пухта ўрганамиз, мақсадларига сидқидилдан хизмат қиламиз ва Шоҳлик ҳақидаги хушхабарни ғайрат ила ваъз қиламиз (Мат. 24:14; Рим. 12:1, 2). Яҳовага нисбатан чин севги бизни Унга тобора яқинлаштиради (Ёқб. 4:8). Албатта, нега Аллоҳни севишимиз кераклигининг барча сабабларини келтира олмаймиз. Бироқ келинг, уларнинг айримларини кўриб чиқайлик.\nНЕГА ЯҲОВАНИ СЕВИШИМИЗ КЕРАК?\n9. Нима учун Парвардигоримиз ва Ғамхўр Отамизни севамиз?\n9 Яҳова Яратувчимиз ва Ғамхўр Отамиздир. Павлус: «Биз У орқали яшаймиз, ҳаракат қиламиз, бормиз»,— деб айтган (Ҳавор. 17:28). Яҳова биз учун ер юзидек қойилмақом уй яратиб берган (Заб. 113:24). Шунингдек, яшашимиз учун У бизни егулик ва бошқа керакли барча нарса билан таъминлаган. Шу сабабли, Павлус Листрадаги бутпараст одамларга қуйидагиларни айта олган: «Барҳаёт Худо [...] эзгу ишлари билан Ўзи тўғрисида шоҳидлик бериб келган. Аллоҳ сизларга осмондан ёмғир ёғдириб, серҳосил мавсумларни тақдим этган. Шунингдек, озиқ-овқатни мўл-кўл бериб, қалбларингизни қувончга тўлдирган» (Ҳавор. 14:15–17). Бу, Парвардигоримиз ва Ғамхўр Отамизни севиш учун арзигулик сабаб, шундай эмасми?! (Воиз 12:1).\n10. Тўлов қурбонлигига нисбатан қандай муносабатдасиз?\n10 Худо бизга Одаматодан мерос қилиб олган гуноҳ ва ўлимдан халос бўлиш имконини бермоқда (Рим. 5:12). Дарҳақиқат, «Аллоҳ бизга Ўз севгисини биз ҳали гуноҳкор бўлганимизда, Масиҳ биз учун вафот этгани билан кўрсатди» (Рим. 5:8). Шубҳасизки, қалбимиз Яҳовага бўлган севги билан тўлиб-тошмоқда. Сабаби, агар тавба қилиб, Исонинг тўлов қурбонлигига ишонсак, Худо гуноҳларимиз кечирилишига имкон беради (Юҳан. 3:16).\n11, 12. Яҳова бизга қандай умид ато этяпти?\n11 Яҳова бизга абадий яшаш умидини ато этди (Рим. 15:13). Худо бизга ато этган умид, имонимиз синалганда бардошли бўла олишимизга ёрдам беради. Мойланган масиҳийлар осмонда илалабад яшаш умидига эгалар (Ваҳ. 2:10). Бошқа садоқатли кишилар эса, ер юзидаги жаннатда абадий яшашга умид қилишади (Луқо 23:43). Хўш, умидимиз борасида нималарни ҳис қиляпмиз? Бу, «яхши ва мукаммал ҳадялар» Манбаи бўлмиш Яҳовани севишимизга ҳисса қўшиб, қувонч ва тинчлик бахш этмоқда (Ёқб. 1:17).\n12 Худо бизга тирилишга бўлган ажойиб умидни ваъда қилмоқда (Ҳавор. 24:15). Албатта, яхши кўрган кишимиз оламдан кўз юмса, жудаям азобланамиз. Лекин тирилишга бўлган умидимиз борлиги учун, «умиди йўқ бошқа инсонлар каби қайғу чекмаймиз» (1 Салон. 4:13). Севги туфайли Тангри Яҳова ўлган кишиларни, айниқса покдил Аюбга ўхшаган содиқ инсонларни тирилтиришни қўмсайди (Аюб 14:15). Болалар ота-онаси билан, яқин дўстлар эса яна бирга бўлишини кўрганимизда, ўзимизни қандай ҳис қилишимизни бир тасаввур қилинг! Яҳова тирилиш ҳақида фикр юритмоқда, буни ваъда қилиб, албатта амалга оширади. Бундай қойилмақом умидга эга бўлганимиз учун, Яҳовани кўпроқ севамиз!\n13. Яҳова бизга чиндан ҳам ғамхўрлик қилаётгани нимадан кўринади?\n13 Яҳова бизга чиндан ҳам ғамхўрлик қилади (Забур 33:7, 19, 20; 1 Бутрус 5:6, 7 ни ўқинг). Меҳрибон Тангримиз Унга содиқ бўлганларга доим ёрдам беришга тайёр эканини билиш, ўзимизни Унинг «яйловидаги сурувида» хавфсиз ҳис қилишимизга кўмаклашади (Заб. 78:13). Бундан ташқари, Худонинг бизга бўлган севгиси, У биз учун Масиҳий Шоҳлик орқали амалга оширадиган ишларда яққол намоён бўлади. У танлаган Шоҳ, Исо Масиҳ ер юзидаги зўравонлик, азоб-уқубат ва ёвузликни бартараф этиб, итоатли инсонларни тинчлик ва фаровонлик билан баракалайди (Заб. 71:7, 12–14, 16). Шу каби баракалар борасида мулоҳаза юритиш, Аллоҳимизни бутун қалб, жон, қувват ва онгимиз билан севишимизга ундайди (Луқо 10:27).\n14. Аллоҳ бизга қандай қимматбаҳо шарафни берди?\n14 Яҳова бизга Унинг Шоҳидлари сифатида хизмат қилишдек қимматбаҳо шарафни ато этди (Ишаё 43:10–12). Худонинг Шоҳлигини қўллаб-қувватлашга ва бу ташвишли дунёдаги инсонларга ҳақиқий умидни етказишга имкон бераётгани учун Уни севамиз. Шунингдек, ишонч билан ваъз қилишимиз мумкин. Боиси, умидбахш ваъдаларини амалга оширмай қўймайдиган ҳақ Тангри Таолонинг Каломига асосланиб хушхабарни эълон қиляпмиз (Ёшуа 21:45; 23:14 ни ўқинг). Шубҳасизки, қут-баракалар ва Яҳовани севишимизнинг сабаблари сон-саноқсиздир. Лекин Унга бўлган севгимизни қандай намоён эта оламиз?\nХУДОГА БЎЛГАН СЕВГИМИЗНИ ҚАНДАЙ НАМОЁН ЭТА ОЛАМИЗ?\n15. Худонинг Каломини тадқиқ қилиш ва амалда қўллаш бизга қандай кўмаклашади?\n15 Худонинг Каломини пухта тадқиқ қилинг ва амалда қўлланг. Шундай йўл тутиб, Яҳовани севишимизни ва чиндан ҳам Унинг Каломи қадамларимиз учун «чироқ» бўлишини хоҳлаётганимизни кўрсатамиз (Заб. 118:105). Азоб чекаётган бўлсак, меҳрга тўла шу каби сўзлардан далда олишимиз мумкин: «Эзилган, тавба қилган юракни Сен рад этмайсан, эй Худо. [...] Эй Эгам, содиқ севгинг мени қўллади. Ичим хавотирга тўлиб кетганда, Сен берган тасалли менга қувонч келтирди» (Заб. 50:19; 93:18, 19). Бошидан қийинчиликларни ўтказаётган кишиларга Яҳова раҳм-шафқат кўрсатяпти ва Исо ҳам инсонларга худди шундай муносабатда бўлган (Ишаё 49:13; Мат. 15:32). Муқаддас Китобни тадқиқ қилиб, Яҳованинг бизга нисбатан севги ила ғамхўрлик қилаётганини билиш, Унга бўлган севгимиз янада кучайишига етаклайди.\n16. Мунтазам ибодатлар орқали қандай қилиб Худони янада кўпроқ сева оламиз?\n16 Худога мунтазам ибодат қилинг. Тангрига ибодат қилиб, У бизга жавоб бераётганини кўрсак, Унга бўлган севгимиз янада ошади (Заб. 64:3). Масалан, буни Худо, дош бера олмайдиган даражада синалишимизга йўл қўймаётганидан кўрсак бўлади (1 Кор. 10:13). Бошимизга ташвиш тушганда, Яҳовага илтижо қилсак, «Худонинг тинчлигини» ҳис қила оламиз (Филип. 4:6, 7). Биз ҳам гоҳида Нахимиё каби, ичимизда дуо қилишимиз мумкин. Кейинчалик эса, Яҳова бизга жавоб берганига амин бўламиз (Нахим. 2:1–6). «Доимо ибодат қилинглар»,— дейилган маслаҳатга риоя қилсак ҳамда Яҳова илтижоларимизга жавоб берганини пайқасак, Уни янада кўпроқ севамиз. Қолаверса, У келажакдаги имон синовларини енгишимизга ёрдам бера олишига ишончимиз мустаҳкамланади (Рим. 12:12).\n17. Яҳовани севсак, учрашувларга қатнашга қандай муносабатда бўламиз?\n17 Жамоат учрашувлари ва анжуманларга боришни одат тусига киритинг (Иброн. 10:24, 25). Ўтмишда ҳам Исроил халқи Яҳова ҳақида эшитиб, Ундан таълим олиш учун йиғиларди. Шундай қилиб, улар эҳтиром ила Унга топиниб, Тавротга бўйсуна олишарди (Қонун. 31:12). Агар Худони чиндан ҳам севсак, бу борадаги Унинг иродасини бажариш биз учун оғир юкка айланмайди (1 Юҳанно 5:3 ни ўқинг). Шундай экан, келинг, барча учрашувларга боришимизга ҳеч нарса халақит беришига йўл қўймайлик. Шубҳасизки, Яҳовага нисбатан илк муҳаббатимиз совушига нимадир сабаб бўлишини истамаймиз (Ваҳ. 2:4).\n18. Худони севишимиз бизни нима қилишга чорлайди?\n18 «Ҳақиқат бўлмиш хушхабарни» ғайрат ила баҳам кўринг (Галат. 2:5). Худога бўлган севги, бизни ўзгаларга Масиҳий Шоҳлик тўғрисида айтишга ундайди. Армагеддонда, тайинланган Шоҳ Исо Масиҳ Яҳованинг бошқариш ҳуқуқини ҳимоя қилади (Заб. 44:5; Ваҳ. 16:14, 16). Аллоҳнинг севгиси ва У ваъда қилган янги дунё ҳақида инсонлар билиб олишига ёрдам бериш улкан қувонч келтиради (Мат. 28:19, 20).\n19. Нега оқсоқолларни ҳурмат қиламиз?\n19 Жамоатдаги оқсоқолларни ҳурмат қилинг (Ҳавор. 20:28). Яҳова жамоатларда, ҳамиша манфаатларимизни кўзлайдиган оқсоқолларни тайин этган. Оқсоқоллар «шамолдан асрайдиган паноҳдай бўлади, бўрондан сақлайдиган бошпана каби бўлади. Улар саҳродаги сув ўзанига ўхшайди, ташна ердаги улкан қоянинг соясидай бўлади» (Ишаё 32:1, 2). Кучли шамол ёки қаттиқ бўрондан паноҳ топсак, нақадар миннатдор бўламиз! Ёки бўлмаса, қуёш қиздирганда, қоянинг соясини жуда қадрлаймиз. Ушбу рамзий иборалар, оқсоқоллар керакли маънавий ёрдам ва тасалли бахш этишаётганини кўришимизга кўмаклашмоқда. Уларга бўйсунсак, ушбу «ҳадялар сифатидаги инсонлар» учун қанчалик миннатдор эканимизни кўрсата оламиз. Қолаверса бу, Худога ва жамоат Боши Исога нисбатан севгимизнинг яққол исботидир (Эфес. 4:8; 5:23; Иброн. 13:17).\nЯҳова, сурувидагиларга самимий қизиқиш кўрсатадиган чўпонларни тайинлаган (19- хатбошига қ.)\nАЛЛОҲГА БЎЛГАН СЕВГИНИ ТОБОРА ОШИРИНГ\n20. Аллоҳни севсангиз, Ёқуб 1:22–25 даги сўзларга қай йўсин риоя қиласиз?\n20 Яҳова билан дўстона муносабатларга эга бўлсангиз, «тингловчиларигина эмас, балки бажарувчилари ҳам» бўласиз (Ёқуб 1:22–25 ни ўқинг). Масалан, «бажарувчилар» ваъзгўйлик ишида ғайратли бўлиб, жамоат учрашувларига қатнашишади. Аллоҳни чиндан ҳам севсангиз, биздан талаб қилаётган барча нарсани ўз ичига олган Унинг мукаммал қонунига бўйсунасиз (Заб. 18:8–12).\n21. Сидқидилдан қилган ибодатингизни нима билан солиштириш мумкин?\n21 Худованд Яҳовани севганимиз туфайли, тез-тез Унга сидқидилдан ибодат қиламиз. Исроилда ҳам руҳонийлар Таврот аҳдига биноан Яҳовага кунда хушбўй тутатқи куйдиришарди. Сано бастакори Довуд: «[Яҳова] ибодатимни тутатқи назридай қабул қилгин, қўлларимни кўтарганимни кечки қурбонлик деб билгин»,— деб куйлаган (Заб. 140:2; Чиқ. 30:7, 8). Худо учун камтарона илтижо, ёлвориш ва чин юракдан айтган ҳамду сано ҳамда миннатдорчилигингиз хушбўй тутатқи сингари бўлиб, ибодатларингиз Яҳовага маъқул келганини англатади (Ваҳ. 5:8).\n22. Кейинги мақоладан нимани билиб оламиз?\n22 Исо, биз Аллоҳни ва яқинларимизни севишимиз кераклигини таъкидлаган (Мат. 22:37–39). Яҳовани ва Унинг меъёрларини яхши кўриш, яқинларимизни ҳам севишимизга кўмаклашади. Бу нимани англатишини кейинги мақоладан билиб оламиз.


ХАДРА МАЙДОНИ — БУ МЕНИНГ МАЙДОНИМ! - Ўзбекистон овози газетаси\nХАДРА МАЙДОНИ — БУ МЕНИНГ МАЙДОНИМ!\nЮртимизнинг барча минтақаларида, шаҳар ва қишлоқларида қурилиш, таъмирлаш, қисқа қилиб айтганда, кенг кўламли бунёдкорлик ишлари бажарилмоқда.\nБайрам арафасида пойтахтимиз янада чирой очди. Кўчалар, истироҳат боғлари ва маҳалла гузарлари ободонлаштирилиб, айёмни муносиб кутиб олиш учун катта тайёргарлик кўрилди. Ана шундай бунёдкорлик ва кўкаламзорлаштириш ишлари пойтахтимизнинг Хадра майдонида ҳам олиб борилди. Куни кеча Президентимиз Ислом Каримов мазкур майдонга ташриф буюриб, амалга оширилган ишлар билан танишди.\nТошкентнинг тарихий марказларидан бири ҳисобланган Хадра майдонида цирк, кўплаб идора ва ташкилотлар ҳамда аҳоли истиқомат қиладиган кўп қаватли уйлар жойлашган. Шу боис майдон кенгайтирилди, манзарали дарахтлар ўтқазилди, фавворалар бунёд этилди. Навоий кўчасидаги ер ости йўлаги қурилди, ер ости автомобиль йўлаги реконструция қилинди. Цирк биноси ҳудудида болалар майдончаси яратилди, боғ-роғлар янада чирой очди.\nАлбатта, олиб борилган ишлар замирида халқимиз муносиб турмуш кечириши, дам олиши ва маданий ҳордиқ чиқаришига қулай шароит яратиш мақсади ётибди. Илгари майдон атрофининг катта қисми асфальт билан қоплангани боис, ёзнинг жазирама кунларида бу ерда ҳарорат янада кўтарилиб кетарди. Энди бўлса, асфальт қопламасининг бир қисми олиб ташланди ва яшил майсазорга айлантирилди. Бугун Хадра майдони ҳар доимгидан ҳам гавжум, айниқса, болаларнинг севимли масканига айланди.\nПрезидентимиз ўз сўзида, мамлакактимизда изчиллик билан амалга оширилаётган бунёдкорлик ва ободонлаштириш ишлари жараёнида доимо инсон манфаатларини таъминлашга алоҳида эътибор қаратиш лозимлиги, Хадра майдонини пойтахтимизнинг иккинчи марказига, шу атрофда яшайдиган аҳоли «бу менинг майдоним!» деб ғурурланиб юрадиган масканга айлантириш зарурлигини таъкидлади.\nАҳоли учун яратилаётган бундай қулайлик, хордиқ чиқаришлари учун яратилаётган шарт-шароитлар юртимизда ислоҳот ислоҳот учун эмас, аввало, инсон учун, унинг муносиб турмуш кечириши учун амалга оширилаётганининг, юртимизда инсон манфаати ҳар нарсадан устунлигининг яна бир исботидир.\nхалқ депутатлари Тошкент шаҳар кенгашидаги ЎзХДП депутатлик гуруҳи аъзоси.


Хитой телекомпанияси уйғурлар геноцидига оид айбловларга қарши турувчи сохта журналистни яратганликда айбланди - Daryo\n23:15, 03.04.2021 27713\nЯқинда француз тилида эфирга узатилишни бошлаган CGTN Хитой давлат телекомпаниясининг веб-сайтида чоп этилган мақолада «Хитойда етти йилдан бери яшаётган франциялик эркин журналист» қандайдир Лорен Бомон уйғурларнинг геноцид ва таъқибларига оид айбловларни рад этди. Бу ҳақда Le Monde газетаси хабар берди.\nCGTN веб-сайтида Лорен Бомон «Франциялик журналист-фрилансер»дейилган бўлиб, у «қарийб етти йилдан бери яшаб келаётган Пекинга келишидан олдин Парижнинг турли хил нашрларида» ишлаган.\nБироқ Le Monde бу ном Франция профессионал журналистлари гувоҳномаси комиссияси томонидан рўйхатга олинмагани ва унга матбуот карталари берилмаганини айтмоқда.\nLe Monde, шунингдек, шубҳага соладиган «нофаоллик» ҳақида таъкидлаб, Хитойда кўп йиллар яшаган ва «Францияда бир нечта нашрларда ишлаган» журналист сифатидаги обрўсига қарамасдан, ижтимоий тармоқларда Бомоннинг деярли бирорта материали чиқмаганини қўшимча қилди.\n2021 йилнинг март ойида Бомон номи билан очилган Twitter аккаунтидаги профил фотосурати фотобазадан олинган бўлиб, бошқа шахсга тегишли.\nЛорен Бомон CGTN веб-сайтидаги материалида уйғур аёллар стерилизациясини ва мусулмон озчиликнинг мажбурий меҳнатини қоралайдиганлар томонидан тузилган айбловларни рад этади.\nУнинг таъкидлашича, йирик хорижий брендларнинг Шинжон пахтасидан фойдаланишни тўхтатиш тўғрисидаги қарори «сабр косани тўлдирди». Бомон ўзи «уйғурлар ишининг ҳиссиётга берилган тарафдорлари» деб атайдиган тадқиқотчиларнинг маълумотларига қарамасдан, Хитойда қайта тарбиялаш лагерлари йўқлигини айтган.\nCGTN каналининг француз тилидаги веб-сайти журналистнинг «ўйлаб топилиши» бўйича айбловларни рад этмоқда. CGTN Лорен Бомоннинг Шинжонда яшаши тўғрисида «аниқ далиллар», шунингдек, «кўплаб фотосуратлари ва ҳаттоки мазкур шаҳар фуқароси бўлган киши билан никоҳи тўғрисидаги гувоҳноманинг нусхаси» борлигини даъво қилмоқда.\nКанал веб-сайти бу ном журналистнинг тахаллуси эканини ва ортиқ унинг қўлланилмаслигини айтди: «ўзи ва оиласининг хавфсизлигидан хавотирланиб, Лорен Бомон тахаллуси остидаги журналист келажакда бу номдан фойдаланмасликка қарор қилди».\n«Биз француз журналистлари Хитой фойдасига ўз фикрини билдирган тақдирда, қандай хавфга қолишини биламиз», —дейилади телеканал хабарида.\nАввалроқ Хитойда пахта етиштиришда уйғурлар мажбурий меҳнатга жалб қилиниши ҳақидаги баёнот сабаб H&M ва Nike маҳсулотларига қарши норозилик кампанияси бошлангани, АҚШ Хитойдаги Шинжон қурилиш ва ишлаб чиқариш корпуси билан боғлиқ компаниялардан пахта ҳамда текстиль маҳсулотларининг импортига тақиқ қўйгани ҳақида хабар берилган эди.\nШинжонда содир бўлаётган воқеалар муҳокамаси Хитойдаги энг можароли мавзулардан бири ҳисобланади. Маҳаллий ижтимоий тармоқларда фойдаланувчилар ҳудуддаги вазият муҳокамаси, у ердаги ҳолатларни шунчаки эслаб ўтгани туфайли ҳам тез-тез блокланади. Human Rights Watch ҳуқуқни ҳимоя қилувчи ташкилоти таҳлилчилари ғарб брендларига қарши кампаниянинг ҳукумат учун жиддий оқибатлар олиб келиши мумкинлигини тахмин қилган. Сабаби аввал Шинжонда уйғурларнинг ҳуқуқлари поймол бўлаётгани ҳақида билмаган фойдаланувчилар вазиятга жиддий қизиқишни ва ижтимоий тармоқларда у ерда ҳақиқатан нима бўлаётгани ҳақида ахборот излашни бошлаб юборган.\nМавзуга доир: Хитойда H&M дўконлари Шинжон пахтасидан фойдаланишни рад этгани учун ёпила бошлади\n07:50, 03.05.2022 75944\n22:34, 22.04.2022 53411\n12:43, 29.04.2022 53938\n06:50 Бугун 1454\n06:29 Бугун 2405\n08:24, 18.05.2022 51559\n14:53, 18.05.2022 49561


“Сусамбил”ни ваъда қилган қашқадарёлик йигит 7 йилга қамалди\n11:14 / 25.02.2017\n- Ишлашни хоҳлайсизларми! Иркутскда қурилишда иш бор. Зўр жой, ўзим неча йилдан бери ишлаяпман. Бошланишида иш ҳақларинг беш юз “кўки”да бўлади, кейин ишларингга қараб кўпаяди. Яшаш жойи, тўрт маҳал иссиқ овқат билан ўзим таъминлайман. Йўл харажатларинг ҳам биздан...\nОғиз кўпиртириб, ҳамқишлоқларига эртакдаги “Сусамбил”ни ваъда қилиб, авраётган Элбек Ҳамидов гаплари уларга қандай таъсир қилаётганини кузатиб, бироз тин олди. Ака-ука Аслиддин ва Камолиддин унинг гапларига маҳлиё бўлиб, ўйланиб қолганини кўриб, ичида севиниб қўйди. Сўнг яна бидирлаб, иш оғир эмаслигини, кабель тортиш билан шуғулланишларини, муаммо туғилгудек бўлса, ўзи ёрдам беришлигини билдирди, деб ёзмоқда “Ҳуқуқ” газетаси.\nЙигитларнинг отаси Акрамжон ака Камолиддиннинг ҳали вояга етмаганлигини, чегарадан ўтиши мушкул масала эканлигини айтиб иккиланганида, нотариус орқали ўз акаси Аслиддиннинг номига ишончнома қилиб беришини айтиб, унинг хавотирига чек қўйди.\nТошкентгача таксида келишди. Йўл кирани “серҳиммат” Элбекнинг ўзи тўлаб борди. Сўнг Қозоғистон чегарасидан ўтишди. Ака-укани Иркутскка жўнатаётган автобусга миндириб, у ерда сурхондарёлик Низом исмли таниши кутиб олишини, ўзи ҳам ишларини битириб, кейинроқ етиб боришини тайинлаб, хайрлашди.\nИркусткда ака-укани кутиб олган Низом автобус ҳайдовчисидан уларнинг паспортларини олиб, шаҳар четидаги ташландиқ бинода жойлашган ётоқхонага етаклаб борди. Жуда совуқ, яшаш учун шароит деярли бўлмаган бу хонада ака-укаларни бошқа ишчилар билан бир қаторда ҳамқишлоқлари Фаррух Салимов ва Мухтор Ҳайдаровлар қаршилашди. Улар ҳам ишлагани келишган экан.\nТўрт-беш кундан сўнг уларга Самил исмли киши рўпара бўлди. Унинг раҳбарлигида кабель учун ер қазиш ишларини бошлаб юбордилар. Иш жуда оғир эди. Белкурак ва керки билан эрталаб соат саккиздан ярим тунгача ер кавлардилар.\nБир ҳафталардан сўнг Элбек яна икки нафар қишлоқдошини, Муборак ва Касби туманларидан “янги меҳмонлар”ни етаклаб келди. Шаҳрисабзлик Садриддин Эшев, Мақсуд Раҳмонов, мубораклик Холиқул Йўлдошев, Эркин Аллаев, Сирожиддин Тўқов, Ихтиёр Пиримқулов, Сойибжон Хўжамуратов, касбилик Алишер Нурматов ва Норбек Эрдонаев ҳам заҳматли ер қазиш ишларига қўшилишди. Элбек уларнинг паспортларини йиғиштириб олиб, Россияда ишлаш учун ҳужжат тайёрлаб беришини айтди.\nСамилнинг зуғуми кун сайин ортарди. У мусофир ишчиларни одам ўрнида кўрмас, тинимсиз ҳақоратлаб ишлатарди. Элбекка пул бериб, уларни сотиб олганини, у ҳали ҳам қарздор эканлигини, бу қарзларни уларнинг иш ҳақларидан олиб қолишини писанда қиларди.\nСамилдан пулларини ололмаган ишчиларнинг айримлари бошқа ишларга ўзларини уриб кўришди. Аммо “уддабурон” Элбек улар ишга жойлашган жойнинг хўжайинлари билан тил топишиб, уларга таҳдид қилишда давом этди. Охири у юртдошларидан “Элбекдан фалон рубль миқдорида қарздорман. Ўзбекистонга борганимдан сўнг унинг устидан ҳеч қаерга шикоят қилмайман” мазмунида тилхат ёздириб олгачгина, уларни ортларига қайтариб юборди.\n2013 йилнинг апрелида Иркутскка борган ишчилар ўша йилнинг декабрь ойида навбатма-навбат, сарсон-саргардон бўлиб, бир амаллаб йўл кира ишлаб, юртларига қайтиб келишди. Улар келибоқ Элбекнинг отасининг уйига бориб, пулларини талаб қилишди. Ота дастлаб ўғлининг ишларига аралашмаслигини айтди, жабрдийдалар қайта-қайта келаверишгач, ноилож айримларининг зарарларини қоплаб беришга мажбур бўлди...\nЖиноят ишлари бўйича Шаҳрисабз туман судида 1987 йилда туғилган, шаҳрисабзлик Элбек Ҳамидовнинг жиноят иши кўрилди. Унинг бир гуруҳ кишиларни оғир меҳнат ва иш шароитида зўрлик билан ишлатиб, жами 8250 АҚШ доллари миқдоридаги иш ҳақларини бермасдан ўз эҳтиёжларига ишлатиб юборганлиги аниқланди.\nСуд ҳукм қилди. Жиноят кодексининг тегишли моддасига асосан одам савдоси жиноятига қўл урган Элбек Ҳамидовга 7 йил муддатга озодликдан маҳрум этиш жазоси тайинланди.\nҚашқадарё Шаҳрисабз одам савдоси\nҚашқадарёлик эркак турмуш ўртоғига пичоқ урди


ЎзА - 2018 йилда энг юқори ўсиш суръатлари қайси соҳаларга тегишли?\nКўрсатилган хизматлар ҳажмининг ўсишига таъсир кўрсатган асосий омиллар бу молиявий хизматлар ҳажмининг 25,8 % га (жами кўрсатилган хизматлар ҳажмининг ўсишига қўшган ҳиссаси 3,6 ф.п.), транспорт хизматларининг 3,9 % га (ўсишга қўшган ҳиссаси 1,1 ф.п.), савдо хизматларининг 4,2 % га (ўсишга қўшган ҳиссаси 1,1 ф.п.), алоқа ва ахборотлаштириш хизматларининг 15,6 % га (ўсишга қўшган ҳиссаси 1,0 ф.п.) ўсиши бўлди.\nБунга сабаб эса замонавий жамиятда яшаётган инсонлар ҳар куни хизмат кўрсатиш таъсирида бўлади. Хусусан, уяли алоқа, интернет, савдо-кўнгилочар марказлар, умумовқатланиш, гўзаллик салонлари, консалтинг, тиббий ва ўқув марказлари хизматларидан фойдаланамиз, транспорт воситаларида сафар қиламиз ва юк ташиймиз.\n– Турли хилдаги хизматларга бўлган талабнинг ошишини бир қатор омилларнинг таъсири билан изоҳлаш мумкин, – дейди Ўзбекистон Республикаси Давлат статистика қўмитасининг Хизматлар соҳаси статистикаси бошқармаси бошлиғи Қобил Бердиқулов. Мисол учун, фаровонликнинг ошиши натижасида йиғиштириш, тозалаш, овқат тайёрлаш каби ишларни енгиллаштиришга бўлган истак пайдо бўлиб, қулай хизматлар саноати ривожланади. Ёки даромадларнинг ошиши ва қўшимча бўш вақтнинг пайдо бўлиши дам олиш ва спорт билан шуғулланиш каби қатор хизматларга бўлган талабни оширди. Шахсий копьютерлар, мултимедияли аудио ва видео ускуналари, хавфсизлик тизимларидан фойдаланишнинг ўсиши уларни ўрнатувчи ва техник хизмат кўрсатувчи мутахассисларга бўлган талабни кўпайтиради.\nБуни 2018 йилдаги хизматлар соҳасидаги кўрсаткичларда ҳам кузатиш мумкин. Мисол учун, молиявий хизматларнинг ўсиш суръати 125 фоиздан ошган. Буни тижорат банклари ва бошқа молиявий ташкилотлар томонидан кўрсатилаётган хизматларнинг ҳам сифат ва ҳажм жиҳатдан кенгайиб бораётгани, истиқболли инвестиция лойиҳаларини кредитлаш кўламининг кенгайгани, кредит бериш турларининг кўпайгани ҳамда банклар томонидан инновацион хизматлар кўрсатиш жорий этилаётгани билан изоҳлаш мумкин.\nШунингдек, транспорт ва савдо соҳасидаги хизматлар ҳам нисбатан яхшиланган. Бунга сабаб, аҳолининг даромадлари даражасининг ошиши билан истеъмол талаби ва савдо айланмаси ўсмоқда. Чунки, ҳар инсон ҳеч бўлмаганда кунига бир марта бўлса-да, савдо ва таранспорт хизматидан фойдаланади.\nАйни вақтда 21 миллиондан ортиқ аҳоли мобиль хизматидан фойдаланиши ҳисобига, алоқа ва ахборотлаштириш хизматларига бўлган талаб ҳам ортмоқда. Шунга қарамай, 2018 йилда энг юқори ўсиш суръати (128,9 %) меъморчилик, муҳандислик изланишлари, техник синовлар ва таҳлил соҳасида қайд этилди.\nСабаби эса оддий. Ҳаммамиз гувоҳ бўлиб турибмиз, уй-жойлар ва бино иншоотлар қуриш ишлари 2018 йилда ҳам жадал олиб борилди. Қанча-қанча юртдошларимиз ўз уйларига эга бўлди. Бунда эса лойиҳа-қидирув, муҳандислик, меъморчилик ва техник синов каби хизматларнинг ўз ўрни бор.


Четверг, 06 Январь 2022 00:00\nМиссионерлик- лотинча “юбориш” ва “топшириқ” маъноларини билдириб, бир динни бошқа диндагилар ўртасида тарқатиш сохасидаги черков (яъни, католик ва протестантлар каби йўналишлар) ташкилотларнинг фаолиятидир. Содда қилиб айтганда, миссионерлик христианлаштиришдир. Шуни билиш лозимки даъват (насихат) бошқа, миссионерлик бошқа нарсадир.\nБир дин вакилини ўз қавмига хитоби даъват бўлиб, ҳар бир инсон бу ишни қилиши мумкин. Аммо бир дин вакилининг бошқа диндагиларни ўз динига оғдириш учун қиладиган харакати эса, миссионерлик дейилади ва бу қонун билан таъқиқланади. Минг афсуслар бўлсинки охирги пайтларда баъзи шахслар муқаддас динимиз Исломни қўйиб, бошқа динга ўтиб кетиш холлари кузатилмоқда. Бу холга чек қўйилмас экан, миллат барқарорлигига таҳдид солиниши турган гап!\nДунё тарихига назар соладиган бўлсак, миссионерларнинг ўзга дин вакиллари орасидаги фаолияти хар дойим минтақа барқарорлигини бузган, ахоли орасида нотинчлик ва қон тўкилишларга сабаб бўлган.\nМиссионерларнинг ғаразли мақсадлари ва фаолиятлари:\nХалқни христианлаштириш. Шу орқали уларни иқтисодий, сиёсий ва маънавий жихатдан Ғарб давлатлари таъсир доирасига олиш;\nХалқларда ўз динига нисбатан шубҳа уйғотиш, уларнинг ўз динидан чиқариш ва динсиз қолдириш;\nҚадимдан христиан бўлганларни ўз динларида мустаҳкамроқ туришга чорлаш ва улар сафини янги христианлар билан тўлдириш.\nУлар мақсадлари йўлида барча воситалардан фойдаламоқда, уларнинг хийла найранглари моддий рағбатлантириш ва турли алдов йўллари билан олиб боради.\nБаъзи ватандошларимиз уларнинг кетидан эргашиб кетаётганининг Биринчи сабаби – муқаддас Ислом дини хукмларидан мутлақо бехабарлик.\nИккинчиси сабаб – ён атрофимиздаги кам таъминланган оилалар, ногиронлар ва боқувчисидан айрилган қариялар бева- бечоралардан вақтида хабар олинмаётгани, моддий ва маънавий берилмаётгани билан бевосита боғлиқ. Миссионерлар бу «имконият»дан «унумли» фойдаланиб баъзи муҳтожларнинг кўнглини овлаб, диндан чиқармоқда. Бу эса бизни жамият ва халқимизмаънавий ва моддий аҳволига янада жиддийроқ эътибор қаратишимизни тақозо этади.\nАллоҳ таоло Қуръони каримда муртадлик яъни Ислом динидан чиқиш ҳақида қатъий таъкидлаб шундай деган:\n“Сизлардан кимда ким ўз (Ислом) динидан қайтиб, кофир ҳолида ўлса, ундай кимсаларнинг қилган амаллари (тоат ибодатлари) дунёю охиратда беҳуда кетар. Улар дўзах аҳлидирлар ва унда мангу қолурлар” (Бақара сураси, 217- оят)\nШу ўринда катта шахарлардан бирида бўлган воқеани эслайлик: Ўзига тўқ, махаллада хурмат эътиборли бир отахонни олийгоҳда таълим олиётган қизлари йўлдаги бахтсиз тасодиф туфайли вафот этади. Унинг жанозасига махалладошлар, қариндош-уруғлар, қуда-андалар каби мингдан ортиқ киши тўпланади. Майит тобудга солиниб жаноза ўқилиши учун олиб чиқилмоқчи бўлганда, қаердандир икки нафар миссионер даъватчилари келиб бу қизни динини ўзгартириб уларнинг сектасига қўшилганини айтиб, исботлар келтиришади. Мархумани муслима эмаслиги, динини ўзгартирганлиги барчага аён бўлади. Табиийки унга жаноза буюрилмайди ва йиғилган жамоа тарқаб кетади. Мархуманинг отаси бу шармандаликни кўтара олмай юрак хуружидан вафот этади.\nДунё учун охиратини сотган кимса дунё ва охиратда хўрлик ва шармандаликка учраши аниқ!\nЧуст туман бош имом хатиби\nЎзбекистон зиёратчиларни жалб этиш бўйича етакчи давлатга айланмоқда\nЎзбекистон ўзининг бой тарихи, бетакрор маданий мероси, жаҳон цивилизацияси ривожига салмоқли ҳисса қўшган кўплаб олим ва мутафаккирлари, қадимий меъморий ёдгорликлари, бетакрор пазандачилик ва халқ амалий санъати билан хорижликлар, сайёҳлар ва зиёратчилар эътиборини тортмоқда, деб ёзади Мисрнинг «Ал-Масаи Ахбор ал-Йаум» нашри.\nЎзбекистон Президентининг «Ўзбекистон Республикасида ички ва зиёрат туризмини янада ривожлантириш чора-тадбирлари тўғрисида»ги фармони мамлакатда сайёҳликнинг мазкур йўналишини ривожлантириш учун ҳуқуқий асос бўлиб хизмат қилмоқда.\nРеспублика ҳудудида турли динларга оид маданий мерос объектларининг мавжудлиги Ўзбекистонда зиёрат туризмини кенг тарғиб қилишга, бу йўналишда хорижий сайёҳлар оқимини оширишга сабаб бўлаётган муҳим омиллар сирасига киради. Мамлакатдаги зиёрат туризми учун ҳар жиҳатдан мос келадиган жами 622 та маданий мерос объектининг 595 таси ислом динига, 19 таси насронийлик, 8 таси эса буддавийлик динига мансубдир.\n"Мамлакатда буддавийларнинг бошқа мамлакатларга саёҳатларини уюштирадиган ўнлаб сайёҳлик агентликлари мавжуд", - деди "Чоге" буддавий ташкилоти вакили Юн Юнг Хи (Жанубий Корея). - Ўзбекистон билан зиёрат туризми соҳасида ҳамкорлик қилишга тайёрмиз ва манфаатдормиз."\nЎзбекистон ҳудудида яшаб, ўзидан катта мерос қолдирган Имом Бухорий, Имом Термизий, Имом Мотуридий, Баҳоуддин Нақшбандий, Хўжа Абдуҳолиқ Ғиждувоний, бошқа машҳур аллома ва мутафаккирлар мақбаралари ислом динига эътиқод қиладиган кўплаб сайёҳларнинг диққат-эътибори марказида бўлган қадамжолар ҳисобланади.\n"Ўзбекистон бутун дунёдан келган сайёҳлар учун муҳим манзилдир, - дейди "Дамга" газетаси мухбири Мурат Палавар (Туркия). - Мамлакат ўзининг жозибадор муҳити билан меҳмонларни ҳайратга солмоқда. Феруза тусда безатилган қадимий масжидлар, мадрасалар, карвонсаройлар ҳар қандай сайёҳни албатта забт этади. Республика сайёҳлик салоҳияти билан бир қаторда асрлар давомида эъзозланиб келинаётган миллий анъана ва қадриятлари ҳам ташриф буюрувчилар эътиборини ўзига жалб этмоқда".\nМамлакатда зиёрат туризмини ривожлантиришга қаратилган чора-тадбирлар ўзининг амалий самараларини бермоқда. Бунга сабаб бўлаётган омиллар эса талайгина.\n«Энг аввало, Ўзбекистонга зиёратчи сайёҳларни жалб қилиш бўйича қабул қилинган ҳужжатларга биноан, қатор мамлакатлар фуқаролари учун визасиз режимнинг жорий этилганини қайд этиш жоиздир, - дея таъкидлайди нашр. Бунинг натижасида 2018-2019 йилларда Ўзбекистонга Индонезиядан келган сайёҳлар сони 170%, Малайзиядан 158%, Туркиядан 154% ва БААдан 153%га ўсди.\nМақолада мамлакатда ҳалол туризм бўйича Сингапурда жойлашган жаҳоннинг нуфузли ташкилоти бўлган «Crescent Rating» агентлиги билан 2018 йилда яқиндан ҳамкорлик йўлга қўйилганига алоҳида эътибор қаратилган. «Crescent Rating» ва «Mastercard» ташкилотлари томонидан ҳар йили эълон қилинадиган «Жаҳон мусулмон сайёҳлари индекси» (Global Muslim Travel Index) рейтингида республика 32-ўриндан 22-ўринга кўтарилди ва Ислом ҳамкорлик ташкилотига аъзо мамлакатлар орасида сайёҳларни жалб қилаётган «энг жозибадор» ҳамда «хавфсизлик ва бағрикенглик даражаси юқори» бўлган 10 та давлат қаторидан ўрин олди», - деб эътироф этади нашр.\nCrescent Rating маълумотларига кўра, 2026 йилга бориб ҳалол туризм соҳасида дунёда 230 миллион саёҳатчи бўлади. Pew Research Center ҳисоб-китобларига кўра, 2050 йилга бориб дунё аҳолисининг қарийб 30 фоизи мусулмонлар бўлишини инобатга олсак, Ўзбекистонда зиёрат туризмини ривожлантиришнинг муҳимлиги долзарб ҳисобланади.\n"Россиянинг Шимоли-ғарбий минтақаси ва Санкт-Петербург Мусулмонлар Диний идораси ва Ўзбекистон мусулмонлари идораси фаол тарзда зиёрат туризми, ислом қадамжоларига ташриф буюриш соҳасидаги саъй-ҳаракатларини ривожлантирмоқда", дейди шайх Россиянинг Шимоли-ғарбий минтақаси ва Санкт-Петербург Мусулмонлар Диний идораси раҳбари Равиль Панчеев. - Шу маънода Ўзбекистон ўзининг тарихий ва муқаддас обидалари билан алоҳида ўрин тутади. Мамлакатда Бухоро, Самарқанд, Хива ва бошқа кўплаб муқаддас шаҳарлар мавжуд".\nЎзбекистонда туризм соҳасини янада ривожлантириш ва ушбу йўналишда хорижий мутахассислар тажриба алмашиш мақсадида 2019 йил 21-23 февраль кунлари Бухоро шаҳрида I Халқаро зиёрат туризми форуми ўтказилди. Мазкур анжуманда 130 дан зиёд мамлакатнинг туризм ҳамда дин соҳаси олимлари ва мутахассислари иштирок этди. Тадбир якунида қабул қилинган «Бухоро декларацияси»да Ўзбекистон зиёрат туризми марказларидан бири сифатида эътироф этилди.\n"Ўзбекистон очиқ музейга ўхшайди,-дейди Анқара университети илоҳиёт профессори Сонмез Қутлу. – Бу ерда ўзингизни ёлғиз ҳис этмайсиз. Ўзбекистонга борганимда, ўзим туғилиб ўсган Ерзинжон вилоятидан юргандек туюлди. Мамлакатдаги ҳар бир бурчак ва анъаналар таниш. Барча дўстларимга тортинмасдан Ўзбекистонга боришни, ушбу республиканинг қадамжоларини зиёрат қилишни тавсия этаман".\n2020 йилда Таълим, фан ва маданият масалалари бўйича Ислом ташкилоти (ISESCO) томонидан Бухоро «Ислом олами маданияти пойтахти» деб эълон қилингани муносабати билан онлайн шаклда илмий конференция ва мулоқотлар ҳам ўтказилди.\nСўнгги йилларда хорижий мамлакатлардаги тасаввуф йўналиши вакилларининг Ўзбекистондаги «Етти пир» ва Нақшбандия тариқатига оид зиёратгоҳларга қизиқиши тобора ортиб бормоқда. «Малайзияда жойлашган «World Sufi Centre» жамияти билан биргаликда 2018-2019 йилларда анъанавий тарзда ўтказилган Нақшбандия фестивалига хориждан 500 дан ортиқ иштирокчи келди. Кейинги йилларда янада кўпроқ хорижий сайёҳни жалб қилиш мақсадида ушбу зиёратгоҳларда кенг кўламли қурилиш ва реконструкция ишлари олиб борилди.\nСўнгги йилларда хорижлик сайёҳларни янада кўпроқ жалб этиш мақсадида ушбу қадамжоларда кенг кўламли қурилиш ва реконструкция ишлари амалга оширилиб, таҳоратхоналар қурилди, замонавий ахборот технологиялари, сенсор ахборот киосклари, янги музей ва кутубхоналар, озиқ-овқат расталаридан фойдаланилди.\nБундан ташқари, мамлакатдаги бошқа туристик масканларда зиёратчилар учун тегишли шарт-шароитлар яратилмоқда. Меҳмонхона ва ресторанларни "ҳалол" сертификатлаш жорий этилди. Республиканинг халқаро аэропортлари ва темир йўл вокзалларида намоз ўқиш ва таҳорат олиш учун махсус жойлар ташкил этилган. Шундай қилиб, масалан, "Умра +" дастури доирасида мустақил зиёратчиларни ёки сайёҳларнинг катта гуруҳини учратиш мумкин.\nХалқаро миқёсда, хусусан, Дубай, Аланья, Қозон, Жакарта ва Сингапурдаги кўргазма ва анжуманлар доирасида мамлакатнинг ислом цивилизацияси маркази сифатидаги обрўсини юксалтириш борасида салмоқли ишлар амалга оширилмоқда. Туркиянинг TRT Avaz, Индонезиянинг Trans7, NetTV, SCTV,, Малайзиянинг AlHijrah, Сингапурнинг HalalTrip ва бошқа машҳур хорижий оммавий ахборот воситалари платформалари орқали ҳам тарғибот ишлари олиб борилди. Натижада, Mastercard – Crescent Rating Halal Travel Frontier 2020 ҳисоботида Ўзбекистон ислом меросини тиклаш орқали мусулмон сайёҳлик бозорида янги тенденцияни ўрнатган мамлакат сифатида дунёга эълон қилинди.\nАфсуски коронавирус пандемияси Ўзбекистон туризм соҳасига ҳам ўзининг салбий таъсирини кўрсатди. Шунга қарамай, Ўзбекистон раҳбарияти томонидан пандемия шароитида мамлакатда туризм соҳасини ривожлантириш ва пандемия билан боғлиқ муҳитнинг юмшаши билан сайёҳларнинг ташрифини жадаллаштириш йўналишида тизимли ишлар олиб борилмоқда.\nНашрда виза тизими бекор қилинган қатор мамлакатларда тарғибот ишларини жадаллаштириш мақсадида «Ўзбекистоннинг туризм бренди элчиси» институти жорий этилгани атрофлича ёритилди. Унга мувофиқ, Софи Ибботсон (Буюк Британия), Махд Асри Заинал Абидин (Малайзия), Хасиб Ур Раҳмон (Покистон), Эко Шри Маргианти (Индонезия) туризм элчиси ва зиёрат туризм элчиси мақомига эга бўлди.\nХусусан, сайёҳлар ташриф буюриши учун шароит ва қулайликлар яратиш, сайёҳлик объектларини реконструкция қилиш, ҳалол овқатланиш ва яшаш жойларини ташкил этиш, экскурсия зоналарини тайёрлашга катта эътибор қаратилмоқда.\nЯна бир муҳим жиҳат. Республикада зиёрат туризмини изчил ривожлантириш мақсадида турли мамлакатлар мусулмонлари, яъни бўлажак зиёратчиларнинг республиканинг муқаддас жойлари ҳақида хабардорлигини оширишга катта эътибор қаратилмоқда. Шу мақсадда Ўзбекистоннинг хориждаги дипломатик ваколатхоналарида кенг кўламли тарғибот-ташвиқот ишлари мунтазам олиб борилмоқда.\nХусусан, виза режими бекор қилинган бир қатор мамлакатларда тушунтириш кампанияси самарадорлигини ошириш мақсадида "Ўзбекистон сайёҳлик бренди элчиси" институти жорий этилди. Унга мувофиқ, Софи Ибботсон (Буюк Британия), Махд Асри Заинал Абидин (Малайзия), Хасиб Ур Раҳмон (Покистон), Эко Шри Маргианти (Индонезия) туризм элчиси ва зиёрат туризм элчиси мақомига эга бўлди. Улар ўз мамлакатларида Ўзбекистоннинг ижобий қиёфасини тарғиб этиш, маҳаллий оммавий ахборот воситаларида турли мақола ва интервьюлар эълон қилиш ҳамда республикага сайёҳларни жалб этиш бўйича муҳим ишларни амалга оширмоқда.\nЮқоридагилардан келиб чиққан ҳолда комил ишонч билан айтиш мумкинки, Ўзбекистон туризмнинг барча йўналишларини ривожлантириш ва хорижий сайёҳларни жалб бўйича дунёда етакчи мамлакатлардан бирига айланмоқда.\nТуризм соҳаси доимий изланиш, инвестиция ва замонавий технологиялардан самарали фойдаланишни талаб этади. Шу боис Ўзбекистон учун ушбу стратегик муҳим йўналишни янада ривожлантириш, республиканинг тарихий-маданий меросини пухта сақлаш ғоят муҳимдир.\nСреда, 05 Январь 2022 00:00\nАбу Ҳанифа роҳимаҳуллоҳ яшаган замон ва уни ўраб турган мафкуравий муҳит\nАбу Ҳанифа роҳимаҳуллоҳдан сўралди:\n- Сиз кимлардансиз?\nУ зот жавоб бердилар:\n- Салафларни сўкмайдиган, қадарга иймон келтирган, аҳли қиблани бирор-бир гуноҳ билан кофирга чиқармайдиганларданман!\nИбн Касир роҳимаҳуллоҳнинг "Ал-бидая ван ниҳая" китобидан.\nАбу Ҳанифа роҳимаҳуллоҳ Уммавийлар давлатининг авжи тараққий топган, куч-қувватга тўлган даврини ҳам, унинг инқирозга учраш вақтини ҳам кўрди. Шунингдек, у Аббосийлар давлатининг ҳар томонлама ҳукумронлиги ортиб, барча ишларида зафар қозонаётган даврини ҳам топди. Абу Ҳанифа роҳимаҳуллоҳ Уммавийлар даврида эллик икки йил яшади. Бу вақт ичида у илмий ва фикрий комилликка етиб улгурди. Қолган ўн саккиз йил умрини Аббосийлар давлати вақтида яшади ва бу даврга келиб унинг фикрий одатлари ва илмий йўналишлари қарор топган ва у ўзининг кўплаб натижаларини бераётган эди. Шунга кўра Абу Ҳанифанинг ҳаёти давомида олган илмларининг аксари Уммавийлар даврига тўғри келади. Аббосийлар даври эса, аввал бошлаган ишларининг натижалари хосил бўлиш палласи ҳисобланади.\n"Исҳоқхон тўра" жоме масжиди\nИнсоннинг қалби темирга ўхшайди, сув теккан темир занглаганидек, қалб ҳам занглаб туради. Шу сабабли инсон доимо қалбига эътибор бериши ва унинг зангини кетказиб туриши лозим.\nИнсоннинг қалбидаги зангни икки нарса кетказади. Бу икки нарсанинг бири ўлимни эслаш бўлса, иккинчиси эса Қуръони каримни ўқишдир.\nПайғамбаримиз соллаллоҳу алайҳи васаллам: “Бу қалблар ҳам худди темир сув текканда занглагани каби занглайди”, дедилар. Шунда: “Ё Аллоҳнинг Расули, нима қалбни сайқаллайди, зангини кетказади?” дейилди.\nРасулуллоҳ соллаллоҳу алайҳи васаллам: “Ўлимни эслаш ва Қуръон тиловат қилиш”, дедилар (Имом Байҳақий ривояти).\nАллоҳ таоло қалбларимизни доимо пок ҳолда бўлишини барчамизга насиб айласин!\nКўзи ожиз қиз 18 ойда Қуръонни ёдлади\nМисрлик кўзи ожиз қиз 18 ой ичида Қуръонни ёддан ўрганди. Роаа ал-Сайёд - кўриш қобилиятининг бузилишларига эга бўлган 11 ёшли қиз, кўриш билан муаммоларга қарамай, қисқа вақт ичида барча муқаддас ёзувларни ўрганди.\nIslam.ru хабарига кўра, Дакалия вилоятининг қишлоқ туманларидан бирида яшовчи олтинчи синф ўқувчиси маҳаллий ислом марказига бориб, у ерда Қуръонни ўрганди.\nИнститут директори Эҳаб Ал-Шарифнинг айтишича, Роаа катта жонбозлик кўрсатган. Ҳофизлар учун турли танловларда бир неча мукофотларга сазовор бўлган.\nҚуръонни ёдлаш марказининг ўқитувчиларидан бири Салим Бакирнинг айтишича, ёш муслима аёл бутун ўқув юрти учун ҳақиқий бахт ва қувонч манбаи бўлган. "У бошқа талабаларга умид беради", деди ўқитувчи.\nРоаа смартфонига ўрнатилган илова орқали асосан Қуръон оятларини тинглаб ёд олганини айтади.\nСтраница 12 из 1063


«Бу яширин иқтисодиёт ҳажмини ошириши мумкин» – Юлий Юсупов ДСҚ таклиф этган ҳужжат лойиҳаси ҳақида\nЮлий Юсупов Давлат солиқ қўмитаси ва Марказий банк томонидан қабул қилинган «Ўзбекистон Республикаси Марказий банки ва тижорат банклари томонидан Давлат солиқ қўмитасига банк ҳисоблари тўғрисидаги ахборотни электрон тарзда узатиш тартибини тасдиқлаш ҳақида»ги қарор лойиҳасига оид фикрларини билдирди.\n«Бу коронавирус билан боғлиқ ҳолат эмас. Бироқ муайян даражада глобализацияга боғлиқ. Масаланинг иккита томони бор: глобализация билан боғлиқ бўлган биринчи жиҳати – иқтисодиётни тобора шаффофлаштириш ҳақиқатан ҳам глобал тенденция. Кўплаб ривожланган мамлакатларда картага оид маълумотлар бўйича қандай эканини билмайману, лекин банк ҳисобларидаги маълумотлар солиқ органларининг талабига кўра тақдим этилади.\nБироқ бунинг иккинчи томони бор. Бундай вазиятга ривожланган мамлакатларда дарҳол келишмаган. Улар бунга биринчидан, қадам-бақадам келишган, иккинчидан аҳоли нақд пулсиз пул айланмаси, нақд пулсиз ҳисоб-китоб, пластикларга кўникканидан кейин жорий этилган.\nОдамлар қайсидир даражада қонунга бўйсунадиган ва «сояга беркинадиган» бўлмаса, яширин иқтисодиёт катта бўлмаса, энг муҳими, иқтисодиёт, бизнес банкларга ишонса, ортиқча маълумотдан ёмон мақсадларда фойдаланмасликларини тушунади. Ўз-ўзидан, ўзгача шароитларда татбиқ этиладиган бундай лойиҳа ўтади. Ҳозир ривожланган мамлакатлардаги банклар ана шундай очиқ шароитларда фаолият юритади. Зарурий маълумотларни тақдим этади. Бундан ташқари, ўзларининг банклари орқали ёмон тўловлар амалга оширилмаслигидан манфаатдорлар.\nБиздаги вазият бошқача. Одамлар молиялаштиришнинг муқобил механизмлари, яъни нақд пулдан фойдаланишга одатланишган. Пластик карточкадан фойланишга кўникишди, лекин ҳозир у билан боғлиқ муаммолар юзага келса, «сизда бунча пул қаердан пайдо бўлди?» деб сўрашни бошлашса, яхшиси нақд пулдан фойдаланаман, ёки долларда ҳисоб-китоб қиламан дейишга ўтади.\nЭнг муҳими, халқимиз банкларга ҳам, давлатга ҳам ишонмайди. Бу каби янгиликларда «кимдир яна чўнтагимизга кўз олайтиряпти», деган фикр туғилади. Бу ҳатто қонуний пуллар бўлса ҳам.\nҚўрқаманки, бу ташаббус акс таъсирга олиб келади: Солиқ қўмитаси шу тариқа яширин иқтисодиётга қарши курашаётганини айтмоқда, аксинча яширин иқтисодиёт ҳажмини орттириши мумкин. Мен бу борада шошмаган бўлардим, агар ислоҳотларни муваффақиятли тарзда ўтказсак, одамлар шаффоф иқтисодиётда яшашни ўргангач, эҳтимол 10-15 йилдан кейин бунга қайтиш мумкин. Афсуски, ҳозир бундай эмас», деди Юлий Юсупов.\nБундан аввалроқ муҳокамага қўйилган ҳужжатда бир ой давомида жисмоний шахсларнинг барча банк карталарига келиб тушган пул маблағлари айланмаси 30 млн. сўмдан (шу жумладан, чет эл валютаси миллий валюта эквивалентида бўлган тақдирда) ва транзакциялари сони 10тадан ошган операциялари тўғрисидаги ахборотларни банклар солиқ идораларига тақдим этиши белгилангани ижтимоий тармоқда жиддий эътирозларга сабаб бўлганди.


ЮНФПАнинг Ўзбекистондаги янги вакили Миеко Ябута хоним ўз вазифаларини бажаришга киришди\n15-10-2015, БМТ АЖ\n2015 йил 7 октябр, Тошкент – 6 октябр куни Бирлашган Миллатлар Ташкилоти Аҳолишунослик жамғармасининг (ЮНФПА нинг) Ўзбекистондаги вакили ва Тожикистон ва Туркманистондаги минтақавий раҳбари Миэко Ябута Ўзбекистон Республикаси ташқи ишлар вазири Абдулазиз Комиловга ишонч ёрлиқларини топшириб, ўзининг расмий вазифаларини бажаришга киришди. Япония фуқароси бўлмиш Ябута хоним ЮНФПАнинг фаолияти ва Япониянинг хусусий сектори соҳаларида бой тажрибага эга.\nЎзбекистонда ўз лавозимини эгаллашдан олдин у ЮНФПАнинг Марокаш (2011-2015) ва Лаосдаги (2006-2011) вакили лавозимларини эгаллаб келган. Шунингдек, Ябута хоним ЮНФПАнинг Нью-Йоркдаги қароргоҳида турли лавозимларда фаолият юритган ҳамда Мадагаскар (1998-2001) ва Танзаниядаги (1994-1998) ваколатхоналарда ЮНФПА вакилининг ўринбосари сифатида ишлаган. У дастлаб 1992 йилда Ташкилотга ёш мутахассис бўлиб ишга кирган эди. Ундан олдин Ябута хоним Япониядаги “IBM” ва “Sony” корпорацияларида ишлаган. Унинг касбий фаолияти Марокашда Япония кўнгиллилари дастурида бошланган (1984-1986).\nЯбута хоним Буюк Британиянинг Лондон Гигиена ва тропик тиббиёти университетида ўқиб, “Ривожланаётган мамлакатларда соғлиқни сақлаш тизими” соҳаси бўйича магистр даражаси ва АҚШнинг Принстон университети Вудро Вилсон номидаги Халқаро муносабатлар факултетида ўқиб, “Давлат бошқаруви” соҳаси бўйича магистр даражасини олган. У ўзининг она тили бўлмиш япон тилидан ташқари инглиз ва француз тилларида бемалол сўзлашади.\n- Ўзбекистонда репродуктив саломатлик, хотин-қизлар ва ёшларнинг ҳуқуқ ва имкониятларини кенгайтириш каби йўналишларда амалга оширилаётган чора-тадбирларда иштирок этишимдан жуда мамнунман. Ўзбекистон Ипак йўлининг марказларидан бири бўлиб, унинг ноёб тарихий -маданий бойлиги ҳар бир инсонни лол қолдиради, - деди Миэко Ябута хоним.\nЮНФПА БМТнинг ихтисослашган муассасаларидан бири бўлиб, аёллар ва ёшларнинг репродуктив саломатлигини яхшилаш, янги туғилган чақалоқларнинг соғлиги, хавфсизлигини таъминлаш каби соҳалар унинг фаолият доирасига киради. ЮНФПАнинг Ўзбекистондаги ваколатхонаси 1993 йилда очилиб, ҳозирда унинг 2016-2020 йилларга мўлжалланган тўртинчи дастури ишлаб чиқилмоқда.


Покистонда жангарилар камида 20 қурувчини ўлдирди\nБалужистонда жангариларга қарши намойиш.\nПокистон расмийлари Балужистон вилоятида барпо этилаётган тўғонга жангарилар ҳужум қилиши оқибатида камида 20 киши ҳалок бўлгани ва уч киши яраланганини билдирди.\nРасмий хабарда айтилишича, жангариларнинг каттагина гуруҳи тўғон қурувчилари яшаётган лагерга 11 апрель куни қўқисдан бостириб кирган. Жангарилар ўқидан ҳалок бўлганларнинг 16 нафари Панжоб, 4 нафари Синд вилоятидан бўлган.\nҲозирча мазкур ҳужум учун бирор бир жангари гуруҳ масъулиятни ўз зиммасига олган эмас.\nСўнгги йилларда Покистоннинг Балужистон вилояти миллатчи ва айримачи исёнчиларнинг ҳаракат майдонига айланмоқда. Балуж гуруҳлари Покистондан тўлиқ автономия талаб қилаётир.


АССОССИЗ РАШК ҚУРБОНИ БЎЛГАН АЁЛ ЁХУД ҚОТИЛЛИККА ЕТАКЛАГАН РАШК ҲАҚИДА... – Telegraph\nАССОССИЗ РАШК ҚУРБОНИ БЎЛГАН АЁЛ ЁХУД ҚОТИЛЛИККА ЕТАКЛАГАН РАШК ҲАҚИДА...\nҲуқуқ олами канали @huquq_olami October 08, 2019\n- Ака, эрим ошхонада тўполон қиляпти, бориб уни алдаб уйга олиб боринг, мен ҳисоб-китобимни қилиб ортинглардан етаман. Юринг, ака, илтимос, шундай қилмасангиз бўлмайди.\n- Қаёққа йўқолдинг, кимнинг олдига бориб келяпсан?!\nХотинини кўрибла ўшқирди у. – Акамни айтиб келдим, сизни кутяптилар.\n- Мени ортимдан пойлаб боргунча шуни қилсангиз бўлардию...\nБу гап уни хонада қолишига йўл қўймади. Қандай қилиб учиб чиқдими, синглисининг ётоғида пайдо бўлди. Аҳволдан ўзини йўқотиб қичқирди, “Нима қилиб қўйдинг?!”\nҒофир шошганча қўшни девордан қичқириб “Тез ёрдам” чақиришларини айтдию ортига чопди. У етиб келганда Элдор синглисининг сочидан ушлаб бўғзига пичоқ тираб турарди.\nАммо... бундай фожеалар юз беришига, бошингдан мусибат ёғилишига бир сония кифоя. Ҳозир ҳам шундай бўлди. Ака етиб келолмади.\nБир ёшгина аёл бевақт оламдан кўз юмди. Жиноят ишлари бўйича Наманган вилоят суди судьяси Д.Ахмадалиева раислигида кўрилган суд мажлиси якунига кўра, ноқобил эр Ўзбекистон Республикаси Жиноят Кодексининг 97-моддаси 2-қисми “ж”банди билан 17 йилга озодликдан маҳрум қилинди.


Ўзбекистон Республикаси Миллий гвардияси тизимида жисмоний тайёргарлик ва спорт соҳасига катта эътибор қаратилмоқда. Тизим вакиллари бўлган спортчилар орасидан Баҳодир Жалолов, Бобо-Усмон Батуров, Муроджон Аҳмадалиев, Ҳасанбой Дўсматов каби Ўзбекистон, Осиё ва жаҳон чемпионлари етишиб чиқаётганлигини ана шу эътибор самараси мисолида кўришимиз мумкин.\nСпортнинг турли йўналишларида юқорида номлари қайд этилган чемпионларимиз каби спортчиларнинг захирасини яратиш мақсадида Тошкент шаҳридаги «ЖАР» спорт мажмуасида Миллий гвардия томонидан спортнинг қўл жанги тури бўйича Ўзбекистон Республикаси биринчилиги учун мусобақа ташкил этилди.\nМусобақа якунига кўра 1-ўринни Миллий гвардия махсус батальони, 2-ўрин Хоразм вилояти бўйича Миллий гвардия бошқармаси ва 3-ўринни Миллий гвардия Ҳарбий-техник институти эгаллади. Ғолиблар 2020 йилда бўлиб ўтадиган Ўзбекистон Республикаси ҳуқуқни муҳофаза қилувчи органлари ўртасида бўлиб ўтадиган қўл жанги бўйича мусобақага йўлланмани қўлга киритдилар. Ақл-идрок ва спортни эгизак тушунчалар ҳисобловчи Миллий гвардия вакилларидан бундан кейинги мусобақаларда ҳам юксак натижаларни кутиб қоламиз.


Ғазо кўрсатган қаҳрамонлик келаси озодлик йўли учун умид бағишловчи босқичдир - | Hizb-Uzbekiston.info\nHome›АР-РОЯ ГАЗЕТАСИ›Ғазо кўрсатган қаҳрамонлик келаси озодлик йўли учун умид бағишловчи босқичдир\nМуборак Рамазон ойининг охирги кунларида, улуғ фитр арафасида, шомга азон айтаётган ва рўзадорлар ифтор қилишга ҳозирланиб турган бир пайтда хоин, ғаддор яҳудийлар самолётлари билан севимли Ғазоимизга ўзларининг қора ҳасад бомбаларини ёғдиришди… Қирғин машинаси қамал қилинган Ғазони ўн кун тинимсиз вайрон қилиб, чор атрофга даҳшат ва террор ёйди. Самолётлар воситасида илонлар пўст ташлайдиган ваҳший ва ифодалашга тил ожизлик қиладиган йиртқич жиноятлар содир этилиб, аёллар ва гўдаклар қирғинбарот қилинди, уларни уй-жойсиз қочқинларга айлантирилиб, яшаш учун керакли ҳеч нарсалардан маҳрум қилинди…\nБундан 73 йил аввал (1948 йил май ойида) Фаластин накбаси бўлган. Ўшанда яҳудий қароқчилар ҳар бир эҳтиромли нарсамизни оёқ ости қилиб, ҳеч бир жиноятни қолдирмай содир этишган ва ниҳоят, Фаластинни босиб олишга ва у ерда ўзларининг манфур вужудларини қуришга муваффақ бўлишган эди. Агар яҳудийларга мустамлакачи Ғарб ёрдам бермаганида ва мусулмон юртларидаги ҳукмрон режимлар хиёнат қилишмаганда эди, улар бу вужудларини қуришга асло қодир бўлишолмасди. Бу ҳодисани барча ҳис қилиб, гувоҳ бўлиб турибди. Ўша машъум кундан бери бу адоватчи яҳудий вужуди муборак Фаластин замини аҳлини турли-туман азоб-уқубатларга солмоқда, эҳтиромли нарсаларини оёқ ости қилишда ва муқаддас даргоҳларини топташда давом этмоқда. Исломий юртлар тепасидаги ҳукмдорлар ҳам яҳудийлар билан ҳамон тил бириктиришда ва қўрқоқлик қилишда давом этиб, уларни Уммат ва унинг ғазабидан қўриқлашяпти, бу нажас вужудга таҳдид солувчи ва арконини титратувчи ҳар бир ҳаракатни олдини олишяпти. Яҳудийлар ҳар сафар Фаластин аҳлига адоват қилишар, уларга қарши энг даҳшатли жиноятларни содир этишар, энг кучли қурол-яроғларини ишга солиб, эҳтиромли қонларни оқизишар эди… Булар ҳатто жонли эфирда тарқатиларди ҳам… Аммо анави ҳукмдорлар эса, Аллоҳ Таоло (خشب مسندة) деганидек деворга суялган ёғочлар каби қотиб туришибди ҳамда қабристондаги мурдалар мисол сукут сақлашмоқда. Сукут билангина кифояланмай, баъзида яҳудийларнинг ҳужумларига ёрдам ҳам беришяпти. Яҳудийларнинг қирғин машинасини ишдан чиқаришга, зулм ва ҳужумларига чек қўйишга қодир жиддий ҳаракатларни бошлаш ўрнига, қораловчи баёнотлар бериш ва хайр-эҳсонлар тўплаш билан ўз халқларини алдашга уринишяпти.\nШояд, жорий воқеа-ҳодисалар билан бир вақтда мана шундай хотираларнинг келаётгани яхшилик аломатларидан ва нусрат хабарларидан бўлса, ажаб эмас. Шунингдек, ҳисоб-китобимизни тўғрилаб, ишларимизни тартиблаштириб, янада чуқурроқ тушунишимиз учун ҳамда тенгламаларни душманларимиз ва унинг малайлари биздан истаётган услубдан тескари услубда ёзишимиз учун бизга қулай фурсат бўлаётгани яхшилик аломатларидан бўлса, ажаб эмас. Чунки масалани тўғри ўқиш ва уқиш керак. Ана шунда ҳаракат ҳам самарали бўлади, тўғри йўлдан кетади. Чунки Фаластин йўқотилган ватан ёки қувилган халқ масаласи эмас. Ўша қувилган мазлум муҳожирларни яхши ҳаёт билан таъминлаш учун ёрдам ва қўллаб-қувватлашга қаратилган гуманитар масала ҳам эмас. Йўқ, эй мусулмонлар, балки бу дин ва ақида масаласидир. Чунки, мудом Исро сурасини ўқиётган экансиз, Муборак Фаластин заминининг омонати сизнинг зиммангизда. Ушбу сурада сизнинг илк қиблангиз бўлган, Росулингиз Aнинг Исро қилиб, самога Меърож этган-кўтарилган, масжидлар ичида мусофирлар унга сафар қиладиган ва масжиди Ҳаром билан масжиди Набавийдан кейин учинчи масжид бўлган Ақсо масжиди баён қилинган. Сиз мусулмонларга юракларингиз уриб, томирдаги қонларингиз қайнаб, ичингизда эр кишилик ғурури алангаланиб, динингиз ва имонингиз учун сафарбар бўлмоқ ва сафарбар бўлиш билан ака-укаларингизга нусрат беришингизга йўл қўймаётганларнинг барча кишанларини парчаламоқ энг муносиб лойиқ ишдир.\nБу жирканч яҳудийларнинг навбатдаги тажовузлари кўп муҳим нарсаларни намоён қилди ва асосланмоқ мумкин бўлган буюк ютуқларни рўёбга чиқарди. Масалан:\nФаластин масаласи Ислом Уммати масаласидир, фаластинликларга хос миллий масала эмас. Бу масала ҳар қандай раҳбардан ҳам, қўмондондан ҳам, гуруҳдан ҳам буюкдир. Бу Умматнинг ҳаракатга келиб, ушбу муборак заминни озод этишни, чегараларни олиб ташлашни ва армияларни ҳаракатга келтиришни талаб этишида очиқ кўринди, унинг кишанларни парчалаб, ўз ҳокимиятини қайта қўлга киритиш арафасида турганлиги аён бўлди.\nҲукмрон режимлар юзига қақшатқич тарсаки тушди, уларнинг қўрқоқлиги ҳамда барчалари қаршилик кўрсатувчи ва нормаллаштирувчи каби турли номлар ва турли ниқоблар остидаги тил бириктирувчилар эканлиги фош бўлди.\nВоқеа-ҳодисалар яҳудий вужудининг заиф нимжон эканини ва ҳар қандай ҳақиқий қаршилик олдида бардош беришга кучи етмаслигини очиб ташлади. Дарҳақиқат, қамал қилинган Ғазо ва унинг мард йигитлари бу вужудни тумшуғини ерга ишқаб қўйдилар. Буни чор атрофдан қуршалган ва душманидан олдин «дўст»и томонидан нишонга олинган бир гуруҳ мужоҳид ёшлар исботладилар. Ваҳоланки, қирғин қилишда энг кучли қуроллар ва энг янги техника билан таъминланган босқинчи вужуднинг кучи билан бу гуруҳнинг кучини асло тенглаштириб бўлмайди. Ушбу мард йигитлар яҳудий вужудининг картон қоғоздан ясалганини ва ўргимчак тўридан ҳам нимжон бўлиб, ушбу муборак заминни уларни нажаслари билан қўшиб бир соатдаёқ супуриб тозалаб қўйиш мумкин эканини исботладилар. Чунки Уммат Фаластинни тўлиқ ва кенг қамровли халос этишга қодирдир, фақат бунинг учун холис ниятлар ва ростгўй истаклар лозим, шунингдек, ушбу заминни ўраб турган юртларимиздаги армияларимиз ҳаракатга келиши керак.\nМуборак заминимизни тўлиқ озод этиш даражасига кўтарилмаган ҳар қандай ечим чил-парчин бўлди. Зеро, «Қуддусга халқаро тус бериш», «Қуддус ҳарамини идора қилувчи уч дин комиссиясини тузиш», «икки давлат» каби мағлубиятли ечимларга чақириш ёки яҳудийларга Фаластин заминида ҳақ берувчи ҳар қандай таклифни ўртага ташлаш, буларнинг барчаси хоинона ечимлардир. Фаластин аҳли бундай ечимларнинг ҳар бирини қатъий ва очиқ рад этмоқлари лозим. Улар бу хоинлар қаршисида собит, мустаҳкам позицияни эгалламоқларининг ҳамда жинояткор яҳудийлар қаршисида улкан мардлик билан турмоқларининг муҳимлиги жиҳод қилишнинг муҳимлигидан кам эмаслигини англаб етмоқлари даркор. Уларнинг орқасида Уммат турганини, уларни бор кучи билан қўллаб-қувватлаётганини унутмасликлари лозим.\nЕчим калити сизнинг қўлингизда… халос бўлишингиз йўли очиқ кўриниб қолди… Бас, енг шимариб, анави малай режимларни йиқитишга шошилинг, улардан ўз ҳокимиятингизни тортиб олиб, ўзингизни уларнинг туғёнидан қутқаринг, куч-қувватингизни бирлаштириб, сафингизни баробар-зич қилинг, армияларингиз биқиниб ётган казармаларга ва бош штаб қароргоҳларига боринг. У ердаги зобитлару аскарлар дохил ўз ака-укаларингиз ва фарзандларингизни муборак Фаластин заминидаги диндошларингизни зудлик билан қутқаришга, уларга нусрат-ёрдам беришга чақиринг.\nБугун сиз учун ҳеч қандай узр қолмади. Чунки бу яҳудий вужуднинг қанчалар нимжон ва заифлигини, ўзларидан кўра юз баробар оз кучга эга бўлган муборак мужоҳидлар олдида қалтираб қолганини ўз кўзингиз билан кўрдингиз, танингиз билан сездингиз.\nЭй Кинона Мисри армиялари, ахир сизлар 1973 йил октябр, ўнинчи Рамазон қаҳрамонларисиз-ку, қани бу қаҳрамонлигингиз?! Эй Иорданиядаги мард эр кишилар ва Каромадаги машҳур генерал-лейтенант Жозий авлодлари, қани уларнинг авлоди эканингиз?! Аллоҳ йўлида жиҳод қилишни ўзларига тариқат, ла илаҳа иллаллоҳни шиор қилиб олган эй покистонлик аҳрор қўшинлар, қани сизнинг бу тариқат ва шиорингиз?! Эй Туркиянинг Муҳаммад Фотиҳ, Сулаймон ва Абдулҳамиднинг буюк фахрли авлодлари, фахр ва буюклигингиз қани?! Қани Эроннинг қўшинлари ва турли ҳарбий арсеналлари?!\nБиз сизга оташин нидо йўллар эканмиз, имонингизга, ақидангизга хитоб қилмоқдамиз, мард эр кишилигингизга нидо қиляпмиз, наҳотки ўзингиздан хижолат эмассиз?! Наҳотки, дарё бўлиб оқаётган қонлар сизга таъсир қилмаса?! Наҳотки, оловда жизғинак бўлиб, чўғ устида яшаётган биродарларингизнинг ёрдамга чақираётганларини эшитмасангиз?! Салоҳиддин, Қутз ва Бейбарислар тарихини қайта жонлантирадиган ақли расо инсонлар орангизда йўқми?! Кенглиги еру кўкка тенг жаннатга муштоқ эмасмисиз?! Биз диндош ака-укалар эмасмизми?!\nЯҳудий вужудининг асл башараси, яъни, енгил қуролларга эга оз сонли гуруҳга ҳам бардош беролмаслиги маълум, ҳеч кимга сир эмас. Бироқ шу озгина инсонларда кучли имон ва нусратга ишонч қудрати бор. Исломий юртлар тепасида ўтирган ва ўзларининг ҳокимиятда туришларида сиздан фойдаланаётган бугунги режимлар агар яҳудий вужудини ҳимоя қилишмаганда эди, бу вужуд етмиш йилдан бери мусулмонлар орасида тирик яшаб турмаган, йўқ бўлиб кетган бўларди. Бас, танланг, кимнинг сафидасиз?! Ё шу режимлар томонида туриб, яҳудийларни мудофаа қиласиз ёки Уммат тарафига ўтиб, режимлар чангалидан қутуласиз ҳамда уларни ағдариб, Умматингиз билан биргаликда яҳудий вужудига қарши ҳаракатга келасиз… Аллоҳ Таолонинг Исро сурасидаги ушбу каломини эсланг ва ҳушёр бўлинг:\n«Бас, қачон кейинги (бузғунчиликнинг) вақти-соати келганида, (улар яна) юзларингизни қаро қилишлари, аввалги сафар кирганлари каби Масжидул (Ақсо)га киришлари учун ҳамда ўзлари эгаллаб олган (барча) ерларни вайрон этишлари учун (яна душманларингизни сизларнинг устингизга юборурмиз)» [Исро 7]\nЭй Ислом Умматининг ҳалол, холис фарзандлари, зобит ва аскарлари!\nОлдингизда ҳал қилувчи фурсат-имконият турибди. Яҳудий вужудини енгиш ва эгаллаб олган ерларида уни ер тишлатиш сизнинг қўлингиз билан амалга ошади… Бас, бу ишни кечиктирсангиз ёки бу ишга эътибор бермасангиз, сукут қилиб, танбаллик билан ётаверсангиз, динингиз ва диндошларингизга нусрат бериш учун ҳаракатга келмасангиз, Роббингиз раҳматини ўзингиздан узоқлаштирган бўласиз… Мен Аллоҳнинг ушбу каломи сизга тўғри келиб қолишидан қўрқаман:\n﴿يَا أَيُّهَا الَّذِينَ آمَنُوا مَا لَكُمْ إِذَا قِيلَ لَكُمُ انفِرُوا فِي سَبِيلِ اللَّهِ اثَّاقَلْتُمْ إِلَى الْأَرْضِ أَرَضِيتُم بِالْحَيَاةِ الدُّنْيَا مِنَ الْآخِرَةِ فَمَا مَتَاعُ الْحَيَاةِ الدُّنْيَا فِي الْآخِرَةِ إِلَّا قَلِيلٌ * إِلَّا تَنفِرُوا يُعَذِّبْكُمْ عَذَاباً أَلِيماً وَيَسْتَبْدِلْ قَوْماً غَيْرَكُمْ وَلَا تَضُرُّوهُ شَيْئاً وَاللَّهُ عَلَى كُلِّ شَيْءٍ قَدِيرٌ﴾\n«Эй мўминлар, сизларга нима бўлди, Аллоҳ йўлида (жиҳодга) чиқинглар, дейилса, ўз ерингизга ёпишиб олдингиз, (наҳотки) охират (неъматлари)дан юз ўгириб, ҳаёти дунёга рози бўлсангиз?! Охират олдида бу дунё матоси жуда оз нарсадир. Агар (жиҳодга) чиқмасангизлар, (Аллоҳ) сизларни аламли азоб билан азоблайди ва ўрнингизга бошқа бир қавмни келтиради. Сизлар эса У зотга бирон зиён етказа олмайсиз. Аллоҳ ҳамма нарсага қодирдир» [Тавба 38]\nАллоҳнинг ушбу каломидан ҳушёр бўлинг:\n﴿يَا أَيُّهَا الَّذِينَ آمَنُوا مَن يَرْتَدَّ مِنكُمْ عَنْ دِينِهِ فَسَوْفَ يَأْتِي اللَّهُ بِقَوْمٍ يُحِبُّهُمْ وَيُحِبُّونَهُ أَذِلَّةٍ عَلَى الْمُؤْمِنِينَ أَعِزَّةٍ عَلَى الْكَافِرِينَ يُجَاهِدُونَ فِي سَبِيلِ اللَّهِ وَلاَ يَخَافُونَ لَوْمَةَ لاَئِمٍ ذَلِكَ فَضْلُ اللَّهِ يُؤْتِيهِ مَن يَشَاءُ وَاللَّهُ وَاسِعٌ عَلِيمٌ﴾\n«Эй мўминлар, орангиздан кимда-ким динидан қайтса, Аллоҳ бошқа бир қавмни келтирурки, Аллоҳ уларни яхши кўрур, улар Аллоҳни яхши кўрурлар. Улар мўминларга хоксор, кофирларга эса қаттиққўл, бирон маломатгўйнинг маломатидан қўрқмай Аллоҳ йўлида курашадиган кишилардир. Бу Аллоҳнинг фазлу марҳамати бўлиб, Ўзи хоҳлаган кишиларга берур. Аллоҳ фазлу карами кенг, билгувчидир» [Моида 54]\nБас, дарҳол ҳаракатга келинг ва хорлик ғуборини эгнингиздан қоқиб, Аллоҳнинг ушбу каломида айтилгандек йўл тутинг:\n﴿ادْخُلُوا عَلَيْهِمْ الْبَابَ فَإِذَا دَخَلْتُمُوهُ فَإِنَّكُمْ غَالِبُونَ وَعَلَى اللَّهِ فَتَوَكَّلُوا إِنْ كُنتُمْ مُؤْمِنِينَ﴾\n«Уларнинг устига дарвозадан тўсатдан киринглар, қачон ундан кириб олсангиз, албатта ғолиб бўлурсиз. Агар мўмин бўлсангиз, ёлғиз Аллоҳгагина суянинг» [Молида 23]\nРоя газетасининг 2021 йил 26 май чоршанба кунги 340-сонидан\nҚатар пуллари инсонпарварлик ёрдами эмас, аксинча Фаластин масаласини тугатиш учун сиёсий мақсадда берилган ифлос пуллардир Уммат яҳудийларга қарши жанг қилиб, Фаластинни улардан тозалашга чанқоқ Американинг яҳудийлар қураётган турар жойларни «қонуний», деб тан олишига ойдинлик киритиш Эй мусулмонлар қўшинлари, орангизда бирорта ақли расо киши йўқми?!\nКапиталистик цивилизация меваларидан\nҲизб ут-Таҳрир – Индонезия Умматни биргаликда рошид Халифаликни барпо этишга чақирмоқда\nМусулмонлар армияси Индонезия


14:31:42 (GMT+5) 18.01.2021\n“Батаҳқиқ Аллоҳ сизларга кўп жойларда нусрат берди.” (Тавба 25-оят).\nТўғри, бу сўз биз ўрганаётган ватан маъносини тўлиқ англатмайди. Бироқ, Қуръони каримда Ватан ҳақида бирор оғиз сўз айтилмаган экан дейиш нотўғри. Чунки Каломи шарифда инсоннинг турар манзили – Ватанини: ҳовли, қишлоқ, шаҳар, диёр ва ер кўринишида зикр қилган. Инсон дунёга келаркан мана шу жойларда бешак қўним топиб, уларни Ватан тутиб ҳаёт кечиради. Ватан сўзининг луғатдаги маъноси: Ватан арабча бўлгани учун унинг асл маъносини билишда мўтабар араб луғатлари ҳамда замонавий қомусларга мурожаат қилдик. Ва барчасида бир ҳил маъно келганига гувоҳ бўлдик. Ватан сўзи: Инсоннинг ҳох у ерда туғилган ёки туғилмаган бўлсин истиқомат қиладиган ва маскан тутган ери сифатида ифодаланган. Ватан сўзининг истелоҳдаги маъноси: Бир жамоа инсонлар унинг фуқаролигини олиб, ҳох у ерда туғилган ёки туғилмаган бўлсин, унга мансуб бўлиб, мустақил, жамоавий тарзда яшайдиган, ўз чегарасига эга Давлатга Ватан деб айтилади.\nАбдуллоҳ ибн Аббос розияллоҳу анҳудан ривоят қилинади: “Расулуллоҳ соллаллоҳу алайҳи ва салламни: ”Икки кўзни ҳаргиз (дўзах) ўт тутмайди— Аллоҳ таолодан қўрқиб йиғлаган кўз ва Аллоҳ таолонинг йўлида мусулмонларни қўриқлаб, тонг оттирган кўз“- деганларини эшиттим”. Термизий ривояти.\nИбн Умар розияллоҳу анҳудан ривоят қилинади: “Набий соллаллоҳу алайҳи ва саллам: ”Сизларга Лайлатул қадрдан афзал кеча ҳақида хабар берайми? —У аҳлига қайтмаслик эҳтимоли бор, хавф ерида посбонлик қилган қўриқчидир“- дедилар”.\nИмом Ҳоким “Мустадрок”да ривоят қилган.\nАбу Ҳурайра розияллоҳу анҳудан ривоят қилинади: “Расулуллоҳ соллаллоҳу алайҳи ва саллам: ”Аллоҳ таолонинг йўлида бироз туриш, Ҳажарул асваднинг ёнида Лайлатул қадрни қоим қилишдан афзалдир“-дедилар”. Ибн Ҳиббон ва бошқалар ривоят қилган.\nМусулмонларнинг қонлари, обрўлари, юртлари ва молу жонларини сақлаш учун ухламай тонг оттирган кишига шундй юксак даража берилар экан. Лайлатул қадр кечасини қоим қилиб, ухламай бедор ўтказса бериладиган фойда ўша одамнинг ўзига бўлади. Агар у ҳажарул асваднинг ёнида бўлсачи?\nМир Араб Олий мадраса талабаси Муҳаммад Юнус Муҳаммад Мусо ўғли манбалар асосида тайёрлади.